title: Keke Palmer

text: Palmer syntyi Illinoisin osavaltiossa kristittyyn perheeseen. Hänen vanhempansa ovat Sharon ja Larry Palmer, jotka tapasivat teatterikoulussa ja ovat entisiä näyttelijöitä. Palmerilla on neljä sisarusta. Hän muutti perheineen Los Angelesiin vuonna 2004, pian hänen elokuvadebyyttinsä jälkeen. Palmer aloitti laulamisen nuorella iällä ja lauloi aluksi kirkossa, mutta myöhemmin myös teatterimusikaaleissa.


title: Keke Palmer

text: Keke Palmerin elokuvaura alkoi vuonna 2004, kun hän teki debyyttiroolinsa 11-vuotiaana elokuvassa "" (2004). Sen jälkeen hän on saanut lukuisia merkittäviä rooleja elokuvista, kuten "Cleaner", "Jump in!", "Shrink – Tapaus tohtori Carter" (2009) ja "Joyful Noise" (2012). Vuoden 2006 draamaelokuvassa "" Palmerilla oli ensimmäinen pääroolinsa. Hän näytteli pääroolin myös muun muassa tositapahtumiin perustuvassa elokuvassa "" (2012).


title: Keke Palmer

text: Palmer julkaisi debyyttialbuminsa "So Uncool" Atlantic Recordsin kautta 18. syyskuuta 2007. Hän on näyttelijänuransa aikana voittanut useita palkintoja, kuten Black Reel Awardin ja Young Artist Awardin.


title: Laivan Greene

text: Laivan Greene (s. 17. helmikuuta 1992) on yhdysvaltalainen näyttelijä. Hänet tunnetaan varsinkin Keisha Rayn roolista elokuvassa "Jump in!" (2007). Lisäksi hän on tehnyt esiintymisiä muun muassa televisiosarjassa "All of Us".


title: Lil’ JJ

text: James Charles Lewis, taiteilijanimeltään Lil' JJ (s. 31. lokakuuta 1990), on yhdysvaltalainen näyttelijä. Hänet tunnetaan varsinkin Jordanin roolista televisiosarjassa "Just Jordan", jonka ensimmäinen jakso näytettiin 7. tammikuuta 2007.


title: Lil’ JJ

text: Lil' JJ on lisäksi nähty muun muassa elokuvassa "Sinun, minun ja meidän" (2005).


title: Chelsea Tavares

text: Chelsea Royce Tavares (s. 14. joulukuuta 1991) on yhdysvaltalainen näyttelijä. Hänet tunnetaan rooleista televisiosarjoissa "Unfabulous" ja "Just Jordan".


title: Chelsea Tavares

text: Afroamerikkalainen Tavares syntyi Panorama Cityssä, Kaliforniassa.


title: Jordan Calloway

text: Jordan Calloway (s. 18. lokakuuta 1990) on yhdysvaltalainen näyttelijä. Hänet tunnetaan Zach Carter-Schwartzin roolista Nickelodeonin sarjassa "Unfabulous".


title: Otavan kirjasto

text: Otavan kirjasto on kustannusyhtiö Otavan vuonna 1982 perustama kirjasarja, joka tunnetaan käännösromaaneistaan. Sarjassa on ilmestynyt yli 200 teosta. Sarjan kirjailijoista Nobelin kirjallisuuspalkinnon ovat vuodesta 1999 lähtien saaneet Günter Grass (1999), Gao Xinjiang (2000), V. S. Naipaul (2001), Imre Kertész (2002), J. M. Coetzee (2003), Elfriede Jelinek (2004), Doris Lessing (2007), J. M. G. Le Clézio (2008) Herta Müller (2009) ja Mario Vargas Llosa (2010).


title: Tadhg Kelly

text: Joseph Tadhg Kelly (s. 3. lokakuuta 1988, Chicago) on yhdysvaltalainen näyttelijä ja muusikko. Hänet tunnetaan Ben Singerin roolista Nickelodeonin televisiosarjassa "Unfabulous".


title: Emma Degerstedt

text: Emma Kristina Degerstedt (s. 13. huhtikuuta 1992) on yhdysvaltalainen näyttelijä. Hän on sukutaustaltaan molempien vanhempiensa puolelta ruotsalainen; vaikka hän syntyi Kalifornian Long Beachillä, hän asui lapsuudessaan myös Ruotsissa.


title: Emma Degerstedt

text: Degerstedt on esiintynyt useissa musikaaleissa, mutta kansainvälisesti hänet tunnetaan parhaiten roolista Nickelodeonin televisiosarjassa "Unfabulous". Hänellä on veli, Mats.


title: Women’s Prize for Fiction

text: Women’s Prize for Fiction (jaettu myös nimillä Orange Prize for Fiction (1996–2006 ja 2009–2012), Orange Broadband Prize for Fiction (2007–2008) ja Baileys Women’s Prize for Fiction (2014–2017)) on vuodesta 1996 jaettu merkittävä brittiläinen kirjallisuuspalkinto. Se myönnetään vuosittain englanniksi kirjoittavalle naiselle parhaasta edellisvuonna Britanniasta julkaistusta romaanista.


title: Women’s Prize for Fiction

text: Palkinto luotiin vuonna 1995 kun kiinnitettiin huomiota siihen, etteivät naiskirjailijat olleet kovin edustettuina merkittävien kirjallisuuspalkintojen saajien joukossa.


title: Konrad Meyer-Hetling

text: Konrad Meyer-Hetling (15. toukokuuta 1901 Salzderhelden, Saksan keisarikunta – 25. huhtikuuta 1973 Salzderhelden, Länsi-Saksa) oli saksalainen maatalouskysymyksiin erikoistunut professori, joka osallistui Idän yleissuunnitelman laatimiseen. Hän laati Heinrich Himmlerin pyynnöstä Idän yleissuunnitelmaan liittyvän Idän jälleenrakennussuunnitelman, joka esitettiin Adolf Hitlerille 28. toukokuuta 1942, minkä vuoksi Meyer-Hetling joutui vastaajaksi RuSHA-oikeudenkäyntiin Yhdysvalloissa, jossa käsiteltiin ihmisoikeusrikoksia. Meyer-Hetling vapautettiin jo kärsimänsä tutkintovankeuden perusteella.


title: Kati Rekai

text: Kati Rekai CM (20. lokakuuta 1921 – 1. helmikuuta 2010 Toronto, Kanada) oli kirjailija. Hän syntyi Budapestissa, mutta jätti Unkarin vuonna 1948. Hän saapui Torontoon, Kanadaan, Pariisin kautta vuonna 1950.


title: Kati Rekai

text: Rekai tunnetaan lapsille suunnatuista matkakirjoista, joita on käännetty useille kielille. Matkakohteita tarkastellaan neljän eläinhahmon – Mickeyn, Taggyn, Puppon ja Cican – silmin.


title: Kati Rekai

text: Rekaista tehtiin vuonna 1993 Kanadan ritarikunnan jäsen.


title: Evoluutioteorian vastustus

text: Evoluutioteoria on kohdannut erilaista vastustusta aina synnystään 1800-luvulla asti. Vuonna 1859 Charles Darwin esitti kirjassaan "Lajien synty", että maapallon kaikki elämä periytyy yhteisestä kantamuodosta luonnonvalinnan vaikutuksesta. Teoria on nykyään yleisesti hyväksytty tieteellinen malli, ja lähes kaikki sen vastustus on peräisin uskonnollisista lähteistä, eikä tiedeyhteisöstä. Teorian vastustajat esittävät sen olevan osittain tai kokonaan epätosi, tai muuten kyseenalainen.


title: Evoluutioteorian vastustus

text: Vuonna 2006 julkaistussa tiedelehti "Sciencen" tutkimuksessa vertailtiin evoluutioteorian mukaisen ihmisen evoluution saamaa kannatusta ja vastustusta Yhdysvalloissa, Japanissa ja Euroopan maissa vertailemalla kyselytuloksia ja niiden kehitystä kahdenkymmenen vuoden ajalta.


title: Evoluutioteorian vastustus

text: Tutkimuksen mukaan vuonna 2005 tutkituista 34 maasta evoluutioteorian vastustus oli suurinta Turkissa, jossa yli puolet vastaajista piti teoriaa vääränä, runsas neljäsosa oikeana. Yhdysvalloissa sekä vastustajia että kannattajia oli noin 40 prosenttia. Edellä mainittujen lisäksi maita joissa teoriaa piti vääränä noin 30 prosenttia tai enemmän olivat Kypros, Liettua, Kreikka ja Slovakia. Näissä maissa evoluutioteorian kannatus vaihteli 46 ja 58 prosentin välillä.


title: Evoluutioteorian vastustus

text: Maita, joissa teoriaa piti vääränä 20–30 prosenttia vastaajista, olivat Kroatia, Sveitsi, Itävalta, Puola, Latvia, Tšekki, Suomi, Slovenia, Romania, Malta, Luxemburg, Alankomaat, Irlanti, Portugali, Bulgaria, Unkari, Saksa ja Belgia. Kannatusta evoluutioteoria sai näissä maissa vajaasta 50:stä noin 75 prosenttiin vastanneista.


title: Evoluutioteorian vastustus

text: Maita, joissa evoluutioteorian kuvaamaa ihmisen kehitystä piti vääränä noin 10–20 prosenttia vastaajista, olivat Viro, Italia, Espanja, Norja, Yhdistynyt kuningaskunta, Ranska, Ruotsi ja Tanska. Kannatus vaihteli näissä maissa noin 70:stä runsaaseen 80 prosenttiin.


title: Evoluutioteorian vastustus

text: Japanissa ja Islannissa alle 10 prosenttia vastanneista piti teoriaa ihmisen kehityksestä vääränä. Kannattajia Japanissa oli vajaat 80 ja Islannissa runsaat 80 prosenttia.


title: Evoluutioteorian vastustus

text: Tiedelehti "Sciencen" vuonna 2006 julkaistun tutkimuksen mukaan 55 prosenttia yhdysvaltalaisista suhtautuu evoluutioteoriaan epävarmasti tai kielteisesti. Tutkijat löysivät huomattavia eroja verratessaan yhdysvaltalaisten mielipiteitä evoluutiosta länsieurooppalaisiin ja japanilaisiin. Evoluutioteorian vastustus oli selkeästi suurempaa Yhdysvalloissa. Syynä tähän tutkimuksessa pidettiin Yhdysvaltojen uskonnollisten piirien kirjaimellista raamatuntulkintaa, aiheen politisoitumista maan julkisessa keskustelussa, sekä kansalaisten huonoa tietämystä genetiikan perusasioista. Pappien koulutuksesta ovat Yhdysvalloissa usein vastuussa itsenäiset kirkkokuntakohtaiset colleget, joiden opetus saattaa eurooppalaisten yliopistojen käytännöistä poiketen olla hyvinkin keskittynyt Raamattuun. Yhdysvalloissa on havaittu merkittävä korrelaatio konservatiivisten poliittisten mielipiteiden, abortin vastustuksen ja evoluutioteorian vastustuksen välillä. Republikaanisen puolueen poliitikoista muiden muassa Ronald Reagan on antanut tukea evoluutioteorian vastustukselle julkisilla kommenteillaan presidentinvaalikampanjansa aikana. Tutkimuksessa havaittiin myös, että genetiikan perustietojen hallinta liittyi myönteiseen asenteeseen evoluutioteoriaa kohtaan. Yhdysvaltalaisista alle puolet osasi eräässä tutkimuksessa antaa auttavan määritelmän DNA:lle. Vuonna 2005 julkaistun tutkimuksen mukaan yhdysvaltalaisista 78 % hyväksyi eläinten sekä kasvien kehittyneen muista eliöistä, silti 62 % ei uskonut ihmisen ja apinoiden kehittyneen yhteisestä kantamuodosta.


title: Evoluutioteorian vastustus

text: Discovery Institute julkaisi vuonna 2001 internet-adressin, jossa allekirjoittaneet ilmoittivat suhtautuvansa epäillen evoluutioteoriaan ja toivovansa teorian kriittistä arviointia. Helmikuussa 2011 maailmanlaajuisella adressilla oli noin 800 vähintään tohtorintutkinnon omaavaa allekirjoittajaa eri aloilta, joukossa myös yliopistojen professoreita. Allekirjoittajat ovat pääosin Yhdysvalloista, mutta mukana on myös muita kansallisuuksia, esimerkiksi suomalaisia.


title: Evoluutioteorian vastustus

text: "Science"-lehden vuoden 2006 tutkimuksen mukaan suomalaista 65 prosenttia pitää evoluutioteoriaa oikeana ja 30 prosenttia vääränä.


title: Evoluutioteorian vastustus

text: Suomen evankelis-luterilainen kirkon mukaan evoluutioteoria ei ole luonnontieteellisenä selitysmallina ristiriidassa luomisuskon kanssa. Kirkon mukaan luomisusko on kokonaisvaltainen uskonnollinen tulkinta elämän ihmeestä sekä sen synnystä ja evoluutioteoria on totena pidetty luonnontieteellinen selitysmalli lajien kehittymisestä.


title: Evoluutioteorian vastustus

text: Darwin-seuran varapuheenjohtaja Virpi Kaukon mukaan evoluutioteoriaa vastustetaan poliittisista syistä, koska sukupuolten ja rotujen välisten biologisten erojen aivojen toiminnassa ja siten henkisissä taipumuksissa luullaan pudottavan pohjan pois ihanteena olevalta tasa-arvolta. Siksi biologiset erot usein kiistetään tai niitä vähätellään. Usein myös ”kelpoisimman eloonjääminen” käsitetään väärin, koska sen arvellaan tarkoittavan suurinta, vahvinta ja väkivaltaisinta, vaikka se voi tilanteesta riippuen olla yhtä hyvin varovaisin, älykkäin, yhteistyökykyisin tai onnekkain.


title: Evoluutioteorian vastustus

text: Kreationismi on oppi, jonka mukaan kaikkeus ja sen elolliset olennot ovat syntyneet luomistapahtumassa. Kreationismilla voidaan suppeimmillaan tarkoittaa niin kutsuttua "nuoren maan kreationismia", laajimmillaan sillä voidaan tarkoittaa uskoa jonkinlaiseen luomistapahtumaan. Kreationismi-sanaa käytetään kuitenkin vain sellaisesta luomisuskosta, jonka katsotaan olevan yhteensovittamaton evoluutioteorian kanssa.


title: Evoluutioteorian vastustus

text: Älykkään suunnittelun mukaan ”tietyt kaikkeuden ja elollisten olentojen ominaisuudet ovat parhaiten selitettävissä älyllisellä syyllä, ei ohjaamattomalla tapahtumasarjalla kuten luonnonvalinnalla”.


title: Evoluutioteorian vastustus

text: Älykäs suunnittelu, englanniksi Intelligent Design, ID, on nykyaikainen muoto perinteisestä teleologisesta jumalatodistuksesta, mutta eroaa tästä siten, että argumentti ei pyri määrittelemään suunnittelijan luonnetta tai henkilöllisyyttä.


title: Evoluutioteorian vastustus

text: Älykkään suunnittelun historia on kiistanalainen. Esimerkiksi Barbara Forrestin mukaan älykäs suunnittelu on yhdysvaltalaisten kreationistien keksintö, jolla pyritään kiertämään kreationismin opetuksen kieltäviä tuomioistuinpäätöksiä. Älykkään suunnittelun puolustajien mukaan ajatuksen historia kuitenkin ulottuu kreationismioikeudenkäyntejä kauemmas, ja se perustuu totuudenetsintään ja ideologisen tieteen kritiikkiin. Jotkut älykkään suunnittelun puolustajista, esimerkiksi Michael Behe, ovat pikemminkin teistisiä evolutionisteja kuin kreationisteja.


title: Evoluutioteorian vastustus

text: Älykkään suunnittelun liikkeen keskeisimmät edustajat, jotka kaikki ovat yhteydessä yhdysvaltalaiseen Discovery Instituteen, ovat sitä mieltä, että suunnittelija on kristinuskon Jumala.


title: Evoluutioteorian vastustus

text: Suunnittelua puolustavia argumentteja ovat heidän mukaansa erityisesti palautumattomasti monimutkaiset biokemialliset rakenteet, joiden täsmennettyä monimutkaisuutta pidetään merkkinä älyllisestä alkuperästä, sekä maailmankaikkeuden kosminen hienosäätö, jonka tarkkuus mahdollistaa ihmisten olemassaolon.


title: RuSHA-oikeudenkäynti

text: RuSHA-oikeudenkäynti, virallisesti oikeudenkäynti "Yhdysvallat vastaan Ulrich Greifelt ja muut", oli oikeudenkäynti, joka järjestettiin kahdeksantena kaikkiaan kahdestatoista oikeudenkäynnistä Yhdysvaltain miehitysvyöhykkeellä Nürnbergissä.


title: Aino-Marja Räsänen

text: Aino-Marja Räsänen (oik. "Aino-Marja Räsänen-Lemaître"; 6. lokakuuta 1914 – 21. kesäkuuta 2014) oli suomalainen nuortenkirjailija ja maailmanmatkaaja.


title: Aino-Marja Räsänen

text: Aino-Marja Räsäsen isä, lehtori Veli Johannes Paavo Bartolomeus Räsänen oli kotoisin Simosta ja äiti Leena-Stiina Huuskonen Tuusniemeltä. Hänellä oli viisi nuorempaa sisarusta, joista äiti huolehti kotona, kun perheen isä toimi opettajana milloin missäkin. Isän työt veivät perhettä ympäriinsä, muun muassa Karjalaan Kurkijoelle, josta muodostui Aino-Marjalle tärkeä paikka. Karjalaisuus on Aino-Marja Räsäselle tärkeä asia, ja kaikilla hänen kirjojensa henkilöillä on suhteita Karjalaan. Esimerkiksi "Yllätyskesässä" Pahnilat ovat muuttaneet juuri Karjalasta Pohjanmaalle.


title: Aino-Marja Räsänen

text: Aino-Marja Räsänen kävi sekä keskikoulun että emäntäkoulun, mutta sota keskeytti jatko-opinnot. Hän toimi lääkintälottana molemmissa sodissa, ja rauhan aikana hän toimi kesätoimittajana Karjalan Äänessä. Sen lisäksi hän on myöhemmin kirjoittanut näistä kokemuksistaan monia näytelmiä ja artikkeleja.


title: Aino-Marja Räsänen

text: Sotien jälkeen Räsäsen tie vei maailmalle: hän lähti au pairiksi Englantiin. Siellä hän joutui aluksi kahden erikoisen, jopa hieman ilkeän, neiti-ihmisen luo. Sieltä hänen matkansa jatkui erään aatelisperheen lastenhoitajaksi. Aatelisperheen perheystäviin kuuluivat 11- ja 8-vuotiaat Elisabet ja Margaret, Englannin tuleva kuningatar ja hänen sisarensa. Kirjassa "Harppulaulun salaisuus" (1956) Räsänen kuvaa Englannin-aikaansa kirjoittamalla Heljän vuodesta Englannissa. Myös Heljä joutuu vaihtamaan perhettä ja lopulta päätyy Skotlantiin aatelisperheen lastenhoitajaksi.


title: Aino-Marja Räsänen

text: Palattuaan Suomeen Räsänen kirjoitti lehteen jutun Prinsessojen kesäpäivästä ja sai omien sanojensa mukaan ”kasoittain rahaa”. Aino-Marja Räsänen rakastui ensisilmäyksellä Englannissa, kun Patrick Lemaître ilmestyi Räsäsen eteen hänen ollessaan puutarhatöissä vanhassa kauhtuneessa sotilaskotimekossa. Nuoret alkoivat seurustella ja heidät vihittiin Lontoossa vuonna 1949. Myös Heljälle käy samoin: hauskannäköinen nuorukainen kävelee hänen eteensä puutarhassa Heljän ollessa kirjoittamassa kirjeitä, ja he rakastuvat saman tien ("Harppulaulun salaisuus" 1956).


title: Aino-Marja Räsänen

text: Aino-Marja Räsänen-Lemaîtrelle aukenivat avioliiton myötä ovet diplomaattipiireihin, koska hänen puolisonsa oli Ranskan suurlähetystön palveluksessa. Pariskunta asui monta vuotta Madagaskarilla ja Singaporessa. Siellä hän eli kuin kuningatar, koska hänellä oli laaja palveluskunta ja muutenkin ylelliset olot. Näitä kokemuksiaan hän avartaa lukijoille myöhemmissä kirjoissaan: "Marjaana Madagaskarissa" (1957) kertoo kuinka käy, kun suomalainen papin tytär päätyy vuodeksi Madagaskarille, "Agadirin pakolaisissa" (1963) "Yllätyskesästä" tutun Kaisen perhe muuttaa Pohjois-Afrikkaan ja joutuu maanjäristyksen kouriin, sekä "Elefanttitalossa" (1968), joka on Räsäsen viimeinen nuortenkirja, aikaisemmissakin kirjoissa seikkaillut Heljä on avioitunut ja asuu Singaporessa ylimystön parissa. Räsänen asui myös pikään Ranskassa, jossa hän opiskeli Lillen yliopistossa kaksi lukukautta.


title: Aino-Marja Räsänen

text: Aino-Marja Räsäsen ja Patrick Lemaîtren liitto päättyi kuitenkin eroon, ja vuonna 1960 hän palasi poikansa kanssa Suomeen. Suomessa hän toimi kustannusosakeyhtiö Otavassa 12 vuotta toimistotöissä ja kirjoitti 16 vuoden ajan työnsä ohella kirjallisuuskritiikkejä Maaseudun Tulevaisuuteen. Räsänen on ollut myös aktiivinen yhdistysihminen: hän oli Suomen Nuortenkirjailija ry:n ensimmäisiä jäseniä ja toimi sen emäntänä monta vuotta.


title: Aino-Marja Räsänen

text: Aino-Marja Räsänen oli varmasti aikansa kansainvälisimpiä ihmisiä, ja se näkyy hänen kirjoissaan selvästi. Mutta myös hänen karjalaisuutensa ja suuri rakkaus kotimaahan sulautuivat hyvin yhteen kansainvälisyyden kanssa. Myös lehtiartikkeleita, televisio- ja radionäytelmiä antologioissa.


title: Jaime King

text: Jaime King (s. 23. huhtikuuta 1979 Omaha, Nebraska) on yhdysvaltalainen näyttelijä ja malli.


title: Jaime King

text: Nebraskassa syntynyt King aloitti mallintyönsä jo varhaisessa teini-iässään. Myöhemmin hänellä on ollut useita elokuvarooleja muiden muassa teoksissa "Pearl Harbor" (2001), "Bulletproof Monk" (2003), "White Chicks" (2004), "Villi tusina 2" (2005), "Sin City" (2005) "My Bloody Valentine" (2009) ja "" (2014). Hän on näytellyt myös televisiosarjoissa, kuten "Hart of Dixie".


title: Jaime King

text: King meni syksyllä 2007 naimisiin elokuvaohjaaja Kyle Newmanin kanssa. Heillä on kaksi lasta, vuonna 2013 ja 2015 syntyneet pojat.


title: Dany Sabourin

text: Dany Sabourin (s. 2. syyskuuta 1980 Val-d'Or, Quebec, Kanada) on kanadalainen jääkiekkomaalivahti.


title: Dany Sabourin

text: Hän pelaa Itävallan pääsarjan Graz 99ers:ssä.


title: Dolly Martin

text: Dolly Martin, o.s. Read (s. 13. syyskuuta 1944) on brittiläinen malli ja näyttelijä. Hän oli pääosan esittäjänä elokuvassa "Beyond the Valley of the Dolls" (1970).


title: Dolly Martin

text: Martin ryhtyi näyttelijäksi myöhäisessä teini-iässään. Hänet valittiin toukokuussa 1966 "Playboyn" Playmate of the Monthiksi.


title: Dolly Martin

text: Martin oli naimisissa koomikko Dick Martinin kanssa, kunnes tämä kuoli toukokuussa 2008.


title: Teollisuusalue

text: Teollisuusalue on teollista tuotantoa harjoittavien laitosten keskittymä.


title: Teollisuusalue

text: Teollisuuden keskittämisellä yhdelle alueelle saadaan mahdollisuus suunnitella ja toteuttaa infrastruktuuri teollisuustoiminnan ehdoilla, jolloin esimerkiksi rautateiden tai tiestön rakentamistarve on vähäisempi kuin tehtaiden sijaitessa hajallaan. Toisena etuna on mahdollisuus houkutella uusia yrityksiä alueelle jo siellä olevan infrastruktuurin ja potentiaalisten yhteistyökumppanien avulla. Keskittämisellä voidaan myös pienentää aluetta, jossa teollisuustoiminta aiheuttaa ympäristöhaittoja, ja ne ovat paremmin hallittavissa ja valvottavissa.


title: Teollisuusalue

text: Käsitteen teollisuusalue toinen merkitys on laajahko teollistunut alue, kuten esimerkiksi Ruhrin alue Saksassa.


title: Cynthia Myers

text: Cynthia Myers (12. syyskuuta 1950 Toledo, Ohio, Yhdysvallat – 4. marraskuuta 2011 Los Angeles, Kalifornia, Yhdysvallat) oli yhdysvaltalainen malli ja näyttelijä. Hän oli Playboyn Playmate of the Month joulukuussa 1968.


title: Cynthia Myers

text: Myers esitti Casey Andersonin roolin elokuvassa "Beyond the Valley of the Dolls" (1970).


title: Cynthia Myers

text: Myers kuoli keuhkosyöpään 61-vuotiaana vuonna 2011.


title: Marcia McBroom

text: Marcia McBroom (s. 6. elokuuta 1947) on yhdysvaltalainen malli ja näyttelijä. Hän esiintyi muun muassa elokuvassa "Beyond the Valley of the Dolls" (1970).


title: Reserpiini

text: Reserpiini (CHNO) on indolipohjainen alkaloidi ja antipsykoottinen ja antihypertensiivinen lääke. Aineen käytöstä psykoosien hoitamisessa on luovuttu, koska muilla lääkeaineilla on saavutettu parempia tuloksia ja vähäisempiä sivuvaikutuksia kliinisessä käytössä. Reserpiini eristettiin rauwolfianjuuresta ("Rauwolfia serpentina") 1950-luvun puolivälissä. Ensimmäisenä aineen kokonaissynteesin suoritti Robert Burns Woodward vuonna 1956.


title: Reserpiini

text: Suomessa tämä lääkeaine oli käytössä, sekä useilla eri kauppanimillä, vuodesta 1960 vielä 1970-luvun keskivaiheillekin varsin yleisesti. Eräs tunnetuimmista reserpiinivalmisteista on todennäköisesti ollut "Serpasil" jota valmisti Ciba-lääkeyhtiö (sittemmin Ciba-Geigy, nyk. Novartis).


title: Reserpiini

text: Reserpiini estää VMAT-kuljettajaproteiinin toiminnan, ja monoamiinioksidaasi ja katekoli-O-metyylitransferaasi aiheuttavat noradrenaliinin ja adrenaliinin sekä vähemmissä määrin dopamiinin ja serotoniinin ennenaikaisen hajoamisen. Suojattomat välittäjäaineet muuntuvat muotoon, jossa ne eivät saavuta synapsia. Verenpainetta alentava vaikutus perustuu reserpiinin kykyyn vaikuttaa katekoliamiineihin.


title: Reserpiini

text: Sivuvaikutuksina saattoi ilmetä nuhan tapaisia oireita sekä ripulia ja ekstrapyramidaalioireita eli parkinsonismin kaltaisia oireita. Mahdolliset gastro-intestinaaliset vaivat, kuten akuutti vatsahaava, saattoivat voimistua lääkityksestä. Reserpiini saattoi aiheuttaa mahan ärsytystä ja vatsahappojen lisääntymistä. Reserpiini aiheutti tunnetusti myös käyttäjälleen masennusta, mikä oli omiaan vähentämään sen suosiota. Sitä on käytetty myöhemminkin muun muassa neurofarmakologian tutkimuksessa.


title: Gavin MacLeod

text: Gavin MacLeod (synt. Allan George See, 28. helmikuuta 1931 Mount Kisco, New York, Yhdysvallat) on yhdysvaltalainen näyttelijä. Hänet muistetaan eritoten pitkäkestoisista roolihahmoistaan teleiviosarjassa "The Mary Tyler Moore Show" (1970–1977) jossa hän näytteli uutisreportteria, sekä "Lemmenlaiva" (1977–1986) jossa hän näytteli kapteeni Merrill Stubingia.


title: Gavin MacLeod

text: MacLeod syntyi ja kasvoi New Yorkin osavaltiossa. Hän valmistui Ithaca Collegesta ja palveli Yhdysvaltain ilmavoimissa. Hän on saanut uransa aikana kaikkiaan viisi Golden Globe -ehdokkuutta. MacLeod ei ole keskittynyt yksinomaan televisioon, vaan on saanut arvostusta myös elokuvanäyttelijänä.


title: Gavin MacLeod

text: "Lemmenlaivan" saaman suosion jälkeen MacLeod on toiminut myös risteily-yhtiö Princess Cruisesin edustajana ja lähettiläänä. Hän on myös Kaliforniassa sijaitsevan Palm Springsin kaupunginjohtaja.


title: Gavin MacLeod

text: MacLeod oli naimisissa Joan Rootvikin kanssa vuoteen 1972 saakka ja meni vuonna 1974 naimisiin Patti Steelen kanssa, josta kuitenkin erosi vuonna 1982, mutta meni hänen kanssaan uudestaan naimisiin vuonna 1985 tultuaan sitä ennen uskoon.


title: Bernie Kopell

text: Bernard Morton ”Bernie” Kopell (s. 21. kesäkuuta 1933) on yhdysvaltalainen näyttelijä. Hänellä on ollut rooleja useissa tunnetuissa televisiosarjoissa kuten "Lemmenlaivassa" laivan tohtorina ja "Salainen agentti 86" -hupailussa Siegfriedin roolissa.


title: Bernie Kopell

text: Kopell syntyi New Yorkissa ja palveli Yhdysvaltain laivastossa.


title: Ted Lange

text: Theodore William "Ted" Lange (s. 5. tammikuuta 1948) on yhdysvaltalainen näyttelijä. Hän esiintyi baarinpitäjä Isaac Washingtonin roolissa televisiosarjassa "Lemmenlaiva" (1977–1986).


title: Ted Lange

text: Lange tunnetaan lisäksi muun muassa Bud Light -mainoksista.


title: Fred Grandy

text:
Fredrick Lawrence ”Fred” Grandy (s. 29. kesäkuuta 1948) on yhdysvaltalainen näyttelijä ja republikaanisen puolueen poliitikko. Hän esiintyi purseri Burl ”Gopher” Smithin roolissa televisiosarjassa
"Lemmenlaiva" (1977–1986).


title: Fred Grandy

text: Harvardista valmistunut Grandy istui Yhdysvaltain edustajainhuoneen jäsenenä iowalaisista vaalipiireistä vuosina 1987–1995.


title: Giovanni Arnolfini ja hänen vaimonsa

text: Giovanni Arnolfini ja hänen vaimonsa on varhaisen hollantilaisen maalarin Jan van Eyckin öljyvärimaalaus puulle vuodelta 1434. Muotokuva tunnetaan useilla nimillä, kuten "Arnolfinin häät". Maalaus on nykyisin National Galleryssa Lontoossa, jonne se ostettiin vuonna 1842. Teos on länsimaisen taidehistorian tunnetuimpia maalauksia.


title: Giovanni Arnolfini ja hänen vaimonsa

text: Maalauksen arvellaan olevan muotokuva Giovanni Arnolfinista ja hänen vaimostaan, mahdollisesti kuvattuna heidän kotonaan Bruggessa. Arnolfinin puoliso maalauksessa olisi parikymmenvuotiaana 1433 kuollut Costanza Trenta, tai Arnolfinin mahdollinen toinen vaimo, jota asiakirjat eivät kuitenkaan vahvista. Edellisessä tapauksessa kaksoismuotokuvassa olisi kyse vuotta aiemmin kuolleen vaimon muistoksi tehdystä maalauksesta.


title: Giovanni Arnolfini ja hänen vaimonsa

text: Maalauksessa on tarkasti kuvattuja yksityiskohtia, kuten kuusihaarainen kynttiläkruunu ja koristeltu peili. Peilin yläpuolella on kirjoitus ”Johannes de Eyck fuit hic” (Jan van Eyck oli täällä) ja vuosiluku 1434.


title: Giovanni Arnolfini ja hänen vaimonsa

text: Taiteilija on kuvannut maalauksessa erilaisia esineitä, joilla on vertauskuvallinen merkitys. Esimerkiksi tuolin selkämyksen Pyhän Margareetan muotokuva on raskauden ja synnytyksen suojelija. Puolisoiden jaloissa oleva pieni koira kuvaa eri tulkintojen mukaan joko uskollisuutta, onnellista avioliittoa tai intohimoa, joka osoittaa pariskunnan halua saada lapsi. Naisen valkea päähine on puhtauden vertauskuva. Joidenkin tulkintojen mukaan sandaalit lattialla kuvaavat tilanteen arvokkuutta: jalkineiden ottaminen pois on merkinnyt paikan kunnioittamista.


title: Giovanni Arnolfini ja hänen vaimonsa

text: Pariskunnan asema maalauksessa näyttää heijastavan aikansa sukupuolirooleja. Vaimo on kuvattu maalauksen kodinpuoleisella sivustalla ja mies lähellä ulkopuoliseen maailmaan avautuvaa ikkunaa. Giovanni katsoo eteenpäin ja hänen vaimonsa kuuliaisesti miestään.


title: Giovanni Arnolfini ja hänen vaimonsa

text: Joidenkin mielestä kyseessä on kihlaus. Arnolfini nostaa kättään, mahdollisesti vannoakseen kihlavalaa tai tervehtiäkseen ovesta tulevia vieraita, jotka heijastuvat peilistä. On myös esitetty, että kyseessä oli lahja Arnolfinin perheelle Italiaan, joka osoittaisi lahjan antajan vaurautta. Tämän vuoksi maalauksen pariskunta olisi pukeutunut kalliisiin talvivaatteisiin. Taidehistorioitsija Erwin Panofsky esitti 1934, että kyseessä oli salainen avioliitto. Todistajana olisi ollut taustan peilistä heijastuva taiteilija, jota ei ole kuvattu maalaamassa. Siksi taiteilijan signeeraus olisi juuri taulun keskellä.


title: Giovanni Arnolfini ja hänen vaimonsa

text: Margaret Koster on esittänyt, että kyseessä on muistomaalaus kuolleesta vaimosta, joka on mahdollisesti menehtynyt lapsivuoteeseen. Hän on esittänyt seuraavia perusteluja.


title: Northland Resources

text: Northland Resources Inc. on kanadalainen, Oslon pörssissä noteerattu kaivosyhtiö, joka on aikeissa hyödyntää Suomen ja Ruotsin malmivarantoja, lähinnä maiden pohjoisosissa. Yhtiö on ollut aikeissa perustaa Hannukaisen kaivoksen Kolariin sekä Tapulin ja Stora Sahavaaran kaivokset Pajalaan. Kaivokset tulisivat louhimaan pääasiassa rautaa ja kuparia, jossain määrin myös kultaa.


title: Northland Resources

text:
Emoyhtiö teki konkurssiin 2014. Tapojärvi Oy osti Hannukaisen kaivosoikeudet 2015 ja perusti Hannukainen Mining Oy:n. Suomi:
Ruotsi:


title: Karl Mai

text: Karl Mai (27. heinäkuuta 1928 Fürth, Saksa – 15. maaliskuuta 1993) oli saksalainen jalkapalloilija.


title: Karl Mai

text: Mai kuului Länsi-Saksan maajoukkueeseen, joka voitti vuoden 1954 MM-kilpailut; hän pelasi turnauksessa viisi Saksan kuudesta ottelusta. Urallaan hän pelasi maajoukkueessa yhteensä 21 ottelua ja teki yhden maalin. Seurajoukkueurallaan Mai edusti SpVgg Greuther Fürthiä sekä Bayern Müncheniä.


title: Shakin maailmanmestaruusottelu 1993 (PCA)

text: Shakin maailmanmestaruusottelu 1993 järjestettiin Lontoossa. PCA-shakkiliiton ottelussa vastakkain pelasivat hallitseva maailmanmestari Garri Kasparov ja haastaja Nigel Short. Ottelun kesti 20 peliä, ja se päättyi Kasparovin voittoon pistein 12½–7½.


text: Neljä parasta pelaajaa vuosien 1988–1990 ehdokasturnauksesta – Karpov, Timman, Jusupov ja Speelman – syötettiin suoraan ehdokkaiksi. Loput 11 pelaajaa valittiin Interzonal-turnauksessa, johon osallistui 64 pelaajaa.


text: Nämä 15 pelaajaa pelasivat sarjan ehdokasotteluita. Mikäli ottelut päättyivät tasan, ylimääräinen kahden pelin sarja pelattaisiin, kunnes toinen pelaajista saavuttaisi pistejohdon.


title: The Mad Capsule Markets

text:
The Mad Capsule Markets oli japanilainen yhtye, joka toimi vuodesta 1990 vuoteen 2006 saakka. Yhtye oli toisinaan tunnettu omalaatuisesta musiikista, yhtyeen tyylejä olivat electronica,
punk ja heavy metal. Yhtye on ottanut myös paljon vaikutteita saksalaiselta esikuvaltaan Atari Teenage Riotilta


title: Hakosilta

text: Hakosilta on Hollolan eteläinen kylä Herralan lähellä, josta alkaa Lahden oikorata Hakosillan vaihteen kohdalta. Hollolaan suunniteltu Nostavan logistiikkakeskus sijaitsisi perustetuksi tultuaan Hakosillan alueella.


title: Hakosilta

text: Hakosillan poikki kulkevat Lahden oikorata ja samalla Riihimäki–Lahti-rata, jossa ne yhtyvät Lahden rautatieasemalle vievään rataosuuteen. Hakosilta on maaseutumaista aluetta ja kylän palvelut ovat keskittyneet Herralaan ja Nostavaan.


title: Hakosilta

text: Alueella on Jokikumpu-niminen matkailupaikka, jossa on lampia. Piehenköllä ja kosteahkolla metsäisellä alueella on havaittu jopa yli 20 lintulajia.


title: Hakosilta

text: Jokikummusta länteenpäin johtavan hiekkapäällysteisen tien pohjoispuolella mäellä on yksityinen puurakenteinen kappelia muistuttava "Hiljaisuuden huone" Koskimyllyntie 300:ssa. Hiljaisuuden huone on satunnaisesti auki ja siellä yleensä yhteislauletaan virsiä. Hiljaisuuden huoneen vihki käyttöön 2006 Jukka Kuoppamäki, mutta se ei ole Suomen evankelis-luterilaisen kirkon seurakunnan kirkkorakennus.


title: Hakosilta

text: Koskimyllyntie johtaa kantatie 54:ään.


title: HyperTransport

text: HyperTransport (ent. Lightning Data Transport) on kaksisuuntainen suoritinväylä tietokoneissa suorittimen ja keskusmuistin välillä. Väylän muut käyttötavat ovat suorittimien väliset väylät moniprosessointitietokoneissa.


title: HyperTransport

text: Väylän ovat kehittäneet AMD ja API NetWorks, jotka perustivat "HyperTransport Consortiumin" vuonna 2001.


title: HyperTransport

text: Ensimmäinen väylämäärittely on julkaistu vuonna 2001 ja muun muassa Nvidia on julkistanut tukevansa sitä 4.6.2001. AMD on ottanut tekniikan käyttöön AMD Opteron malleissa vuonna 2003. HyperTransport 3.0 määrittely on julkaistu vuonna 2006.


title: HyperTransport

text:
Väylä on "kytkentäperiaatteella" toimiva jaetun väylän ratkaisu.
Väylä tukee eri kaistanleveydellä kytkentää tarpeen mukaan.


title: HyperTransport

text: Tekniikkaa käytetään muun muassa AMD:n, Transmetan, PMC-Sierran, Broadcomin ja Raza Microelectronicsin suorittimissa. Myös Apple Power Mac G5:ssä on käytetty tekniikkaa samoin kuin eräissä MIPS-arkkitehtuurin mukaisissa suorittimissa.


title: HyperTransport

text: HyperTransportista on kolme eri versiota: 1.0, 2.0, ja 3.0. Niiden kellotaajuudet alkavat 200 megahertsistä, ja päättyvät 2.6 GhZ:n nopeuteen. (Vrt PCI - väylä 33 - 66 MhZ) HyperTransport toimii (DDR) -periaatteella, eli se hyödyntää sähköpulssin nousevaa ja laskevaa reunaa, ja samalla sen tehollinen kellotaajuus on 2 kertaa suurempi, kuin nimelliskellotaajuus.


title: HyperTransport

text: Hypertransportin edut tulevat ilmi siinä, että sen avulla voidaan yksinkertaistaa emolevyä paljon ilman, että sen suorituskyky kärsii. Esimerkiksi Intel joutui käyttämään emolevyissään eteläsiltaa, ja pohjoissiltaa kunnes sai Nehalem arkkitehtuuriin perustuvissa suorittimissaan integroitua muistiohjaimen suorittimeen. AMDn suorittimissa muistiohjain on ollut jo pidempään integroituna suorittimeen jonka vuoksi AMD on voinut yksinkertaistaa emolevyjensä rakennetta. Intelin väyläratkaisua kutsutaan nimellä QuickPath Interconnect.


title: HyperTransport

text:
Väylän kehitystä ohjaa "HyperTransport Consortium" yritysten yhteenliittymä, joka on perustettu vuonna 2001..
Yhteenliittymän jäseniin kuuluvat:


title: Renne Nikupaavola

text:
Renne Nikupaavola (16. elokuuta 1936 – 25. lokakuuta 2013) oli suomalainen kääntäjä. Hänen suomennoksiinsa kuuluu muun muassa Sven Hasselin kirjoja, Tex Willeriä ja Disneyn sarjakuvia.
Nikupaavola suomensi Tex Willeriä vuosina 1971–1973 ja kuuden vuoden tauon jälkeen jälleen vuodesta 1979 alkaen. Tex Willerin käännöstyöhön tarvittavan italian kielen hän opiskeli itsenäisesti, ja lausuntonsa mukaan hän ei osannut keskustella italiaksi, sillä kielenkäyttö oli pelkästään kirjallista. Nikupaavolan kääntämä Tex Willer -albumi "Uudisraivaajat" sai vuoden 2013 "Herra Koipeliini" -tunnustuspalkinnon parhaasta käännössarjakuvasta.


title: Puolidemokratia

text:
Puolidemokratia tarkoittaa yhteiskuntamuotoa, joka on demokratian ja diktatuurin välimuoto. Monesti vahva johtaja ohjaa suoraan ja peitetysti demokraattiselta näyttävää hallintosysteemiä.
Yleensä puolidemokraattisessa maassa järjestetään vaalit, mutta äänestäjien valinnanvapautta ohjataan monin tavoin, ja opposition toimintaa rajoitetaan. Näin ollen puolidemokratian vaalit ovat vapaat, mutta eivät reilut. Tämä voi näkyä vaikkapa siinä, että yhtä ehdokasta mainostetaan muita enemmän valtiota lähellä olevissa valtakunnallisissa
tiedotusvälineissä. Puolidemokratia ei sinänsä ota kantaa ihmisoikeuksiin: puolidemokraattisessa maassa saattavat ihmisoikeudet toteutua hyvin, keskinkertaisen huonosti tai hyvinkin heikosti. Yleensä puolidemokratiassa on laaja korruptio.


title: Puolidemokratia

text:
Käytännössä puolidemokratia merkitsee pienen sisäpiirin valtaa. Silti puolidemokraattisessa maassa kansan mielipide pyritään ainakin jossain määrin ottamaan huomioon, mutta sitä pyritään myös muokkamaan halutuksi. Monesti puolidemokratia syntyy diktatuurin raunioille. Puolidemokratioina on pidetty muun muassa Alberto Fujimorin Perua 1990-luvulla, Meksikoa vuosina 1988-1989, Slobodan Miloševićin Serbiaa ja Vladimir Putinin Venäjää, joissa puolidemokratia oli ja on määritelty
ohjatuksi tai suvereeniksi demokratiaksi Vladislav Surkovin ideoimana.


title: Puolidemokratia

text:
Esimerkiksi Fujimorin Perussa hallinnon autoritaarisuutta edisti hallitusta vastaan taisteleva sissiliike, jonka menetyksekkäät tukahduttamistoimet vaativat kovaa hallituksen harjoittamaa kontrollia ja joissa rikottiin ihmisoikeuksia.
Puolidemokratia on poljimmiltaan epävakaa, koska se pyrkii ajamaan vain suppean ryhmän etuja, monesti kyseenalaisin keinoin. Aikaa myöten tämä herättää tyytymättömyyttä laajoissa kansankerroksissa, mikä
monesti johtaan jonkinasteiseen kumoukseen tai muuhun vallan muutokseen. Muutos voi luoda diktatuurin, puolidemokratian tai demokratian.


title: Puolidemokratia

text: Latinalaisessa Amerikassa puolidemokratiat näyttävät kehittyvän kohti demokratiaa. Monesti puolidemokratiasta syntynyt demokratia on täällä ei-vapaa demokratia, jossa vaalit ovat vapaat ja rehelliset, mutta kansalaisten oikeuksia rajoitetaan silti yhä. Kyse on silloin ei-vapaasta demokratiasta.


title: Timothée Atouba

text: Timothée Atouba (s. 17. helmikuuta 1982 Douala, Kamerun) on kamerunilainen jalkapalloilija, jonka seura on Segunda Divisiónin Las Palmas.


title: Timothée Atouba

text: 7. heinäkuuta 2009 Atouba allekirjoitti alankomaalaisen Ajax Amsterdamin kanssa kaksi vuotisen pelaajasopimuksen, joka kesti kesäkuun 2011 loppuun. Sopimus sisälsi myös option kahdesta seuraavasta kaudesta 2012 ja 2013. Atouba siirtyi Ajaxiin saksalaisesta Hamburger SV:stä


title: Timothée Atouba

text: Atouba on edustanut Kamerunia 42 kertaa. Hän kuului muun muassa maan joukkueeseen vuosien 2004, 2006 ja 2008 Afrikan-mestaruuskilpailuissa.


title: Kartanonmäki

text: Kartanonmäki suomen kielessä useissa tapauksissa tarkoittaa paikkaa, jolla kartanon päärakennus mahdollisine talousrakennuksineen on sijainnut tai jonka jäänteet siellä edelleen sijaitsevat. Kartanonmäkiä on mm. Jämsässä, Seinäjoella, Sysmässä, Padasjoella, Tammelassa, Myrskylässä, Hollolassa ja Asikkalassa.


title: Kartanonmäki

text: Kartanotalouden päättymisen jälkeen on kartanonmäestä voinut tulla kylä tai merkittävä kulmakunta, kun maita jaettiin siirtoväelle, jolloin alueen väkiluku kasvoi pienen kylän mittoihin.


title: Rengon vaakuna

text: Rengon kunnanvaakuna on saanut aiheensa kunnan keskiaikaisesta historiasta. Vaakunan härkä viittaa Hämeen härkätiehen, joka kulkee kunnan kautta. Härän kantamassa lipussa esiintyvä simpukka on pitäjän silloisen suojeluspyhimyksen apostoli Jaakobin tunnus, jonka paikkakunnalla sijaitsevaan nimikkokirkkoon tehtiin pyhiinvaellusmatkoja Hämeen härkätietä pitkin.


title: Rengon vaakuna

text: Vaakunan on suunnitellut Olof Eriksson, ja se vahvistettiin käyttöön 1. heinäkuuta 1953. Vaakunan selitys on ”kultakentässä kävelevä punainen härkä, kantaen oikealla etujalallaan punaista lippua, jossa hopeasimpukka; härän sarvet, sorkat ja nenärengas sekä lipputangon nuppi hopeaa”. Vaakuna muuttui epäviralliseksi kotiseutuvaakunaksi 2009 Rengon liityttyä Hämeenlinnan kaupunkiin.


title: Laitiala

text: Laitiala on Hollolan kylä, joka sijaitsee Vesijärven pohjukassa Hollolassa olevalla rannalla. Laitialassa on Laitialan kartano. Alueella on ollut kivikautista asutusta, koska asutus keskittyi kalavesien rannoille.


title: Laitiala

text: Laitialassa on Laitialan kartano ja Laitialan mukaan on nimetty myös sisävesimatkustaja-alus M/S Laitiala.


title: Suomen naisten jääkiekkomaajoukkue

text: Suomen naisten jääkiekkomaajoukkue edustaa Suomea jääkiekon kansainvälisissä naisten maajoukkuekilpailuissa. Suomi on voittanut 12 kertaa pronssimitalin maailmanmestaruuskilpailuissa. EM-kilpailuissa se voitti yhtä pronssimitalia lukuun ottamatta kaikki mestaruudet.


title: Suomen naisten jääkiekkomaajoukkue

text: Joukkueen päävalmentaja on huhtikuussa 2014 nimetty Pasi Mustonen. Maaliskuussa 2016 ilmoitettiin Mustosen valmentavan naisleijonia vielä vuosina 2017-18. Häntä aikaisemmin päävalmentajana ovat olleet muun muassa Pekka Hämäläinen, Hannu Saintula ja Mika Pieniniemi.


title: Suomen naisten jääkiekkomaajoukkue

text: Vuonna 2016 Suomessa oli 5 950 naispuolista jääkiekkoilijaa.


title: Suomen naisten jääkiekkomaajoukkue

text: Joukkue vuoden 2017 maailmanmestaruuskilpailuissa.


title: Pyhäniemi

text: Pyhäniemi on Hollolan kylä, kirkonkylän itäpuolella Hollolan rantatien varrella. Siellä on Pyhäniemen kartano, peruskoulun ensimmäiset luokat 1-6 sekä Kotomäki-niminen vapaa-ajan asuntoalue. Niemi sijaitsee Vesijärven rannalla.


title: Pyhäniemi

text: Pyhäniemen koulu on Hollolan kirkonkylän lähialueen suurempi koulu, minkä vuoksi Hollolan vanhinta, vuonna 1867 perustettua Uskilan koulua on ajoittain esitetty lakkautettavaksi. Sen on kuitenkin annettu jatkaa kirkonkylän läheisyyden vuoksi.


title: Pyhäniemi

text: Pyhäniemelle perustettiin vuonna 1940 Hollolan Pyhäniemen lentokenttä.


title: Veikko Uusimäki

text: Veikko Uusimäki (26. tammikuuta 1921 Kurikka – 25. toukokuuta 2008 Helsinki) oli suomalainen näyttelijä ja teatterineuvos. Hän näytteli yhteensä 25 elokuvassa. Hän myös toimi Yleisradion teatteripalveluiden johtajana vuosina 1973–1987.


title: Veikko Uusimäki

text: Uusimäki sai Pro Finlandia -mitalin vuonna 1973.


title: Veikko Uusimäki

text: Veikko Uusimäen tytär on radio- ja tv-toimittaja Inari Uusimäki.


title: Rui Patrício

text: Rui Pedro dos Santos Patrício (s. 15. helmikuuta 1988) on portugalilainen jalkapalloilija joka on pelipaikaltaan maalivahti. Hän edustaa Englannin Valioliigassa pelaavaa Wolverhampton Wanderersia. Hän kuuluu myös Portugalin jalkapallomaajoukkueeseen.


title: Rui Patrício

text: Ennen Englantiin siirymistään hän pelasi merkittävän ajan urastaan Sporting CP:n joukkueessa, hän teki ensiesiintymisensä joukkueessa ollessaan vasta 18-vuotias. Hän voitti joukkueessa viisi pokaalia 12 vuoden aikana joista kaksi tuli Portugalin cupista.


title: Rui Patrício

text: Patricio teki ensiesiintymisensä Portugalin maajoukkueessa vuonna 2010 kun Paulo Bento oli nimitetty päävalmentajaksi. Hän on saavuttanut maajoukkueessa yhden Euroopan mestaruden.


title: Iso-Tiilijärvi

text: Iso-Tiilijärvi on pieni oligotrofinen järvi ensimmäisellä Salpausselällä Hollolassa. Se sijaitsee Tiirismaan luonnonsuojelualueella Tiilikankaan ja Tiilijärven asutuskeskusten pohjoispuolella ja rajoittuu Rätäksuon alueeseen lännessä ja Soisalmensuohon kaakossa. Järven pohjoisrannalla on Tiirismäki, jonka laella on Tiirismaan radio- ja tv-masto.


title: Iso-Tiilijärvi

text: Järvi on alin kolmen Tiilijärven ketjussa: etelästä siihen laskevat Vähä-Tiilijärvi ja Keski-Tiilijärvi.


title: Iso-Tiilijärvi

text: Iso-Tiilijärven vesi on poikkeuksellisen kirkasta niukkaravinteisuutensa vuoksi. Näkösyvyys on useita metrejä. Järven suurin syvyys on 15 metriä järven luoteispäässä. Järvellä on taipumus happamoitua, mitä on torjuttu kalkitsemisella vuonna 1979. Keski-Tiilijärven vesi puolestaan on ruskeaa ja paljon runsasravinteisempaa kuin Iso-Tiilijärven.


title: Iso-Tiilijärvi

text: Iso-Tiilijärvi on Lahden Sukeltajat Bay City Divers ry:n lähisukelluskohde. Sitä käytetään myös biologian opetuksessa. Kalastusoikeudet kuuluvat Vesalan kalastuskunnalle.


title: Sadhana

text: Sadhana Shivdasani (2. syyskuuta 1941 Karachi – 25. joulukuuta 2015 Mumbai), tunnetaan nimellä Sadhana, oli intialainen näyttelijä. Hän syntyi Karachissa, mutta muutti perheineen Bombayhin (nykyiseen Mumbaihin) Intian jaon yhteydessä 1940-luvun lopulla.


title: Sadhana

text: Sadhana oli uransa huipulla 1960-luvulla, jolloin hän esiintyi päärooleissa useissa tunnetuissa elokuvissa. Hän kuului aikansa tyyli-ikoneihin ja hänen kampauksensa tunnetaan edelleen nimellä "”Sadhana cut”". Hänelle myönnettiin International Indian Film Academyn palkinto elämäntyöstä vuonna 2002.


title: Sadhana

text: Sadhana meni naimisiin R. K. Nayyarin kanssa vuonna 1966. Nayyar kuoli vuonna 1995.


title: Mariana Dimitrova

text: Mariana Dimitrova (28. toukokuuta 1954 – 1. kesäkuuta 2005) oli bulgarialainen näyttelijä. Hän loi kotimaassaan menestyksekkään uran, jonka hän aloitti nuorella aikuisiällään.


title: Mariana Dimitrova

text: Vuodesta 1997 Yhdysvalloissa asunut Dimitrova teki 51-vuotiaana itsemurhan hyppäämällä ikkunasta San Diegossa, Kaliforniassa. Kyseessä oli hänen toinen yrityksensä.


title: Mariana Dimitrova

text: Kotimaansa ulkopuolella Dimitrova teki vierailevan esiintymisen televisiosarjassa "Mullan alla" ("Six Feet Under").


title: Melvil Poupaud

text: Melvil Poupaud (s. 26. tammikuuta 1973) on ranskalainen näyttelijä. Hänen käsikirjoittajaäitinsä nimesi hänet Herman Melvillen mukaan. Poupaud on esiintynyt muiden muassa useissa Raúl Ruizin elokuvissa sekä François Ozonin teoksessa "Aika lähteä" (2005).


title: Melvil Poupaud

text: Hän on ollut kaksi kertaa ehdolla César-palkinnon saajaksi, ensimmäinen ehdokkuus hänellä oli jo teini-iässään. Hänellä on parhaan näyttelijän palkinto vuodelta 2005 Valladolidin kansainvälisiltä elokuvajuhlilta. Palkinto myönnettiin osasta Romainina elokuvassa Aika lähteä. Poupaud on myös levyttänyt rockmuusikko.


title: Raúl Ruiz

text: Raúl Ruiz (25. heinäkuuta 1941 – 19. elokuuta 2011) oli chileläinen elokuvaohjaaja. Hänen töidensä joukossa on "Généalogies d'un crime" (1997).


title: Raúl Ruiz

text: Puerto Monttissa syntynyt Ruiz voitti uransa aikana useita palkintoja, kuten Césarin. Hän oli myös useampaan otteeseen ehdolla Kultaisen palmun saajaksi Cannesin elokuvajuhlilla.


title: Raúl Ruiz

text: Ruiz lähti maanpakoon Ranskaan sotilasvallankaappauksen jälkeen 1970-luvulla. Hänen nimestään käytetään myös ranskalaistettua muotoa Raoul Ruiz.


title: Fasis

text: Fasis () voi tarkoittaa seuraavia asioita:


title: Leslie Grantham

text: Leslie Michael Grantham (30. huhtikuuta 1947 Camberwell, Lontoo – 15. kesäkuuta 2018 Kensington, Lontoo) oli brittiläinen näyttelijä. Palvellessaan nuorena armeijassa Saksassa hän sai elinkautisen vankeusrangaistuksen paikallisen taksikuskin murhasta. Grantham opiskeli ennen armahdustaan näyttelemisen taidon – hän esiintyi sittemmin ”Dirty” Den Wattsin roolissa televisiosarjassa "EastEnders" vuosina 1985–1989 ja 2003–2005. Sen lisäksi hän esiintyi muun muassa "Doctor Whossa".


title: Leslie Grantham

text: Grantham joutui vuonna 2004 seksiskandaaliin läheteltyään itsestään pornograafista materiaalia internetiin. Hän ajautui skandaalin seurauksena masennukseen ja itsemurhayrityksiin. Hän julkaisi omaelämäkertateoksen "Life and Other Times" (2006).


title: Leslie Grantham

text: Granthamin ja hänen puolisonsa Janen poika kärsivät Downin oireyhtymästä.


title: Antero Puranen

text: Heikki Antero Puranen (s. 8. marraskuuta 1952 Tervo) on suomalainen keihäänheittäjä.


title: Antero Puranen

text: Puranen sijoittui Prahan EM-kisoissa 1978 13:nneksi ja Moskovan olympialaisissa 1980 viidenneksi. Vuoden 1979 Universiadeissa hän sijoittui neljänneksi. Hän heitti ennätystuloksensa 92,74 m vuonna 1979 ja oli tuon vuoden maailmantilastossa Pentti Sinersaaren jälkeen toisena. Hän on kaikkien aikojen seitsemäs suomalainen 90 metriä ylittänyt keihäänheittäjä.


title: Antero Puranen

text: Seuratasolla Puranen edusti Tervon Urheilijoita. Hän voitti Suomen mestaruuden vuonna 1978 ja SM-pronssia vuonna 1980. Pihtiputaan Keihäskarnevaalit hän voitti vuosina 1978–1980. Purasen ura päättyi olkapäävammaan vuonna 1981. Hänen valmennettaviinsa on kuulunut muun muassa Antti Ruuskanen.


title: Qele Qele

text: "Qele Qele" oli Armenian edustuskappale vuoden 2008 Eurovision laulukilpailussa. Kappaleen esitti Sirusho ja se sijoittui viisufinaalissa neljänneksi 199 pisteellä. Semifinaalissa sijoitus oli toinen 139 pisteellä.


title: Qele Qele

text: "Qele Qele" valittiin Armenian edustuskappaleeksi 8. maaliskuuta 2008. Sirusho sanoitti itse kappaleensa, ja sen säveltäjä sekä tuottaja oli H.A. Der-Hovagimian. Kappaleen nimi "Qele Qele" on keskiaikainen fraasi, joka tarkoittaa "kävellä" tai "marssia", mutta nykykielessä sen merkitys on "mennään" tai "tule mukaan".


title: Johanna Broman

text: Kirsti Johanna Broman (s. 18. syyskuuta 1937) on suomalainen selvänäkijä, henkiparantaja, meedio sekä unien ja käsialojen tulkitsija.


title: Johanna Broman

text: Broman syntyi Jäppilässä äitinsä Tyynen nimipäivänä 18. syyskuuta ja vietti lapsuutensa Leppävirralla. Hän on uskonnollinen kristitty, joka kokee löytäneensä Jumalan jo varhain lapsuudessaan. Hän pitää kykyjään Jumalan lahjana. Hän työskenteli alun alkaen kotisisarena ja ryhtyi nuorella aikuisiällään kasvissyöjäksi.


title: Johanna Broman

text: Broman on tehnyt esitelmämatkoja niin eri puolille Suomea kuin ulkomaillekin. Hänen elämästään ja työstään on ilmestynyt myös kirjoja Helena Sormusen ja Maarit Huovisen toimittamina. Johanna Bromanin teoksia ovat "Toinen maailma" (1994), "Selvänäkijän maailmat" (1996), "Selvänäkijä taivaankannella" (1997) ja "Kaksi maailmaa" (2002).


title: Fasis (kaupunki)

text: Fasis () oli antiikin ja varhaiskeskiajan kaupunki Mustanmeren itärannikolla Kolkhiissa. Miletoslaiset kreikkalaiset perustivat sen samannimisen joen suulle siirtokunnaksi 600–500-luvuilla ennen ajanlaskun alkua. Fasis sijaitsi lähellä nykyistä Potin satamakaupunkia Georgiassa.


title: Fasis (kaupunki)

text: Muinaisen Fasiin ja nykyisen Potin nimet liittyvät ilmeisesti toisiinsa, mutta tutkijat eivät ole yksimielisiä niiden etymologiasta. Nimi "Fasis" esiintyy ensimmäisen kerran Hesiodoksen teoksessa "Jumalten synty" noin vuonna 700 eaa. joen eikä kaupungin nimenä. Ensimmäinen kreikkalainen asutuskeskus paikalle perustettiin aikaisintaan aivan 600-luvun lopussa ja todennäköisesti 500-luvun alussa eaa., ja se sai nimensä joelta. Sen jälkeen kun Erich Diehl ehdotti ensimmäisenä vuonna 1938 nimelle ei-kreikkalaista alkuperää ja väitti sen olevan peräisin paikallisesta vesialueen nimestä, sen alkuperälle on annettu useita eri selityksiä. Se on liitetty esimerkiksi georgian–zanin sanaan "*Poti", svanin sanaan "*Pasid" ja jopa seemiläisten kielten sanaan, joka tarkoittaa "kultaista jokea".


title: Fasis (kaupunki)

text: Fasiista kerrotaan lukuisissa antiikin ja varhaiskeskiajan lähteissä sekä kreikkalaisessa mytologiassa, erityisesti tarinoissa argonauteista. Fasis näyttää olleen keskeinen osa oletettua kauppareittiä Intiasta Mustallemerelle, josta antiikin kirjailijat Strabon ja Plinius vanhempi kertovat. Kolmannen Mithridateen sodan aikana Fasis siirtyi roomalaisten haltuun. Siellä roomalainen komentaja Pompeius kohtasi legaatti Serviliuksen, Mustanmeren laivastonsa komentajan, siirryttyään Iberiasta Kolkhiihin vuonna 65 eaa. Sen jälkeen kun alue kääntyi kristinuskoon, Fasiissa oli kreikkalainen hiippakunta, jonka piispa Kyyros nousi Aleksandrian patriarkaksi vuosien 630 ja 641 välillä. Itä-Rooman ja sassanidien Persian välillä käydyn Lazican sodan aikana (542–562) iranilaiset joukot tekivät epäonnistuneen hyökkäyksen Fasiihin.


title: Fasis (kaupunki)

text: Fasiin kaupungin etsinnällä on pitkä historia. Niinpä ranskalainen matkailija Jean Chardin, joka kävi Georgiassa 1670-luvulla, yritti turhaan löytää todisteita muinaiskreikkalaisesta kaupungista Fasis-joen (Rionin) suulta. Ensimmäisen tieteellisen tunnistusyrityksen teki antiikin ja bysantin kirjallisuuden analyysin sekä oman kenttätutkimuksensa perusteella sveitsiläinen tutkija Frédéric Dubois de Montpéreux, joka matkusti alueella vuosina 1831–1834.


title: Fasis (kaupunki)

text: Dubois'n keskeinen päätelmä, josta nykytutkimus on yhtä mieltä, oli se, että paikan geomorfologisten muutosten vuoksi Fasista tulisi etsiä nykyajan Potin itäpuolelta ja että muinainen kaupunki sijaitsi eri aikoina eri paikoissa. Dubois'n jälkeen suurin osa tutkijoista on liittänut kreikkalaisen historioitsijan Arrianoksen kuvaileman linnoituksen paikallisiin Nadžikhurin raunioihin, joiden nimi tarkoittaa kirjaimellisesti "entisen linnoituksen paikkaa". Niitä käytettiin yhtenä tärkeimmistä lähtökohdista tutkimukselle. Kuitenkin siihen mennessä kun georgialaiset tutkijat Otar Lordkipanidze ja Teimuraz Mikeladze aloittivat 1960-luvun alussa täysimittaiset arkeologiset tutkimukset alueella neuvostoviranomaiset olivat jo ehtineet tuhota rauniot lentokentän tieltä vuosina 1959–1960.


title: Fasis (kaupunki)

text: Monien vuosien epävarmuuden ja akateemisen debatin jälkeen entisen kaupungin paikka vaikuttaa nyt löytyneen, kiitos vaikeissa olosuhteissa suoritetun vedenalaisen arkeologian. Ilmeisesti Strabonin kuvailema järvi, johon Fasis rajautui, on peittänyt kaupungin tai sen osan alleen. Silti useita kysymyksiä kaupungin tarkasta sijaintipaikasta ja sen raunioiden tunnistuksesta on jäänyt edelleen epäselväksi, pääosin vuosisatoja kestäneiden geomorfologisten muutosten vuoksi. Kosteikkoalueiden läpi virtaavan Rionin kulku on joen alajuoksulla hyvin altis muutoksille. Fasis-joella kulkeva osuus oli keskeinen osa oletettua Intiasta Mustallemerelle kulkevaa kauppareittiä, josta Strabon ja Plinius kertovat. Agathias (n. 536–582/594) viittaa myös kaupungin läheiseen järveen, joka on nyt tunnistettu Paliastomi-järveksi ja jolla on tehty useita vedenalaisia arkeologisia tutkimuksia. 1700-luvun georgialaisen oppineen prinssi Vakhuštin teokset ovat tästä samaa mieltä: Vakhuštin mukaan "Potin eteläpuolella, meren lähellä, on suuri Paliastomi-järvi. Kanava yhdistää sen mereen. Laivat tulevat sen kautta ja laskevat ankkurinsa levätäkseen järvellä. [...] Sanotaan, että täällä oli aikoinaan kaupunki, joka on nykyisin veden alla."


title: Ranskan avoin tennisturnaus 2008

text: Vuoden 2008 Ranskan avoin tennisturnaus pelattiin 25. toukokuuta – 8. kesäkuuta 2008 Pariisissa. Miesten kaksinpelin puolustava mestari oli Rafael Nadal, joka voitti nyt neljännen mestaruutensa. Tällä kertaa hän ei hävinnyt koko turnauksessa erääkään. Naisten kaksinpelin vuoden 2007 mestari Justine Henin lopetti uransa juuri ennen vuoden 2008 turnausta, ja uudeksi mestariksi tuli Ana Ivanović.Välierät:


title: Ranskan avoin tennisturnaus 2008

text: Loppuottelu:


title: Ranskan avoin tennisturnaus 2008

text: Välierät:


title: Mariano Rajoy

text: Mariano Rajoy Brey (s. 27. maaliskuuta 1955 Santiago de Compostela, Espanja) oli Espanjan pääministeri 2011–2018 ja kansanpuolueen (PP) puheenjohtaja 2004–2018. Rajoy oli kansanpuolueen José María Aznarin hallituksissa vuosina 1996–2003 julkishallinnon ministerinä, opetusministerinä, sisäministerinä ja varapääministerinä.


title: Mariano Rajoy

text: Rajoy valmistui oikeustieteen lisensiaatiksi Santiago de Compostelan yliopistosta. Politiikkaan hän lähti silloisen Kansanliiton () ehdokkaana ensimmäisissä Galician vaaleissa 1981 ja tuli valituksi autonomian parlamenttiin. Hänet valittiin edustajainhuoneeseen 1986, mutta hän jätti paikkansa ryhtyessään Galician hallinnon varapresidentiksi. Hänestä tuli myös kansanliiton Galician pääsihteeri.


title: Mariano Rajoy

text: Kansanliitto yhdistyi tammikuussa 1989 kansanpuolueeksi (), jonka johtoon tuli José María Aznar, silloinen Kastilia ja Leónin hallinnon johtaja. Rajoy valittiin uudelleen edustajainhuoneeseen 1993. Hän uusi paikkansa myös 1996, jolloin kansanpuolue voitti vaalit ja Aznarista tuli pääministeri.


title: Mariano Rajoy

text: Rajoy toimi vuodesta 1996 julkishallinnon ministerinä, vuodesta 1999 opetus- ja kulttuuriministerinä. Vuodesta 2000 hän oli myös ensimmäinen varapääministeri. Hän siirtyi 2001 sisäministeriksi ja 2002 pääministerin ministeriöön () hallituksen tiedottajaksi. Tässä asemassa hän oli hallituksen äänitorvena sekä "M/S Prestigen" tapauksessa sekä puolustamassa Espanjan liittymistä Irakin sotaan.


title: Mariano Rajoy

text: Rajoy jätti hallituksen 2003 siirtyessään Aznarin pyynnöstä kansanpuolueen pääsihteeriksi ja tulevaksi pääministeriehdokkaaksi. Hänet valittiin kansanpuolueen XIV puoluekokouksessa puolueen uudeksi johtajaksi Aznarin jättäessä paikkansa.


title: Mariano Rajoy

text: Kansanpuolue hävisi kuitenkin vaalit sosialisteille maaliskuussa 2004, muutaman päivän Madridin maaliskuun 11. päivän iskujen jälkeen. Sosialistipuolue säilytti hallitusasemansa myös maaliskuun 2008 vaalien jälkeen, minkä jälkeen osa puolueen jäsenistöstä alkoi pohtia julkisesti Rajoyn johtajuusaseman jatkoa. Vuoden 2011 ennenaikaisissa parlamenttivaaleissa Rajoyn puolue sai parlamenttiin ehdottoman enemmistön, ja parlamentti valitsi Rajoyn Espanjan pääministeriksi joulukuussa 2011.


title: Mariano Rajoy

text: Joulukuun 2015 vaaleissa kansanpuolue pysyi suurimpana, mutta menetti kannatustaan ja enemmistön. Hallitusta ei kyetty muodostamaan ja Espanjassa järjestettiin 2016 uudet vaalit.


title: Mariano Rajoy

text: Hallitus muodostettiin viimein syksyllä 2016, kun pääosa PSOE:n edustajista äänesti tyhjää sen sijaan että olisi vastustanut uuden oikeistohallituksen muodostamista.


title: Mariano Rajoy

text: Rajoy joutui eroamaan 1. kesäkuuta 2018 pääministerin tehtävästä uskottavuuden vieneen puolueessa tapahtuneen korruption vuoksi.


title: Lynn Carlin

text: Lynn Carlin (s. 31. tammikuuta 1938) on yhdysvaltalainen näyttelijä. Hän oli ehdolla parhaan naissivuosan Oscar-palkinnon saajaksi roolistaan elokuvassa "Faces" (1968).


title: Lynn Carlin

text: Muita elokuvia, joissa Carlin on esiintynyt, on esimerkiksi Miloš Formanin elokuvassa Taking off – otetaan hatkat (1971). Siinä tehty roolisuoritus toi näyttelijälle Bafta-ehdokkuuden.


title: Milla Lehto

text: Milla Lehto (s. 19. tammikuuta 1977) on suomalainen DJ. Lehto aloitti DJ-toiminnan vuonna 2000 ja alkoi emännöidä omaa klubia vuonna 2002. Hän toimii resident dj´ä "Pussy Club"- ja "Moist"-klubeilla, ja hän kuuluu "Break That House" -yhteisöön.


title: Milla Lehto

text: Lehto soittaa pääasiassa housea. Hän on esiintynyt merkittävimmillä suomalaisilla klubeilla ja jonkin verran myös ulkomailla.


title: Claudia Eve

text: Claudia Eve (oik. Pia Eveliina Polviander, o.s. Salminen, ent. Holmström) (s. 18. tammikuuta 1968 Tampere) on suomalainen selvänäkijä ja julkisuuden henkilö.


title: Claudia Eve

text: Eve alkoi työskentelemään selvänäkijänä vuonna 1995. Vuonna 2012 hän juonsi kuusiosaista nimikkosarjaa "Selvänäkijä Claudia Eve" TV5-kanavalla. Alkuvuonna 2013 hän oli yksi Sub-kanavalla esitetyn "Iholla"-tositelevisiosarjan toisen tuotantokauden henkilöistä. Syyskuussa 2013 hän osallistui "Julkkis Big Brother" -ohjelmaan.


title: Claudia Eve

text: Eve ryhtyi 12-vuotiaana valokuvamalliksi. Hän on pelannut koripalloa SM-tasolla.


title: Claudia Eve

text: Ensimmäisen avioliittonsa Eve solmi erikoisluvalla jo 16-vuotiaana, mutta liitto päättyi myöhemmin eroon. Evellä on ensimmäisen miehensä kanssa kolme lasta. Vuonna 1997 hän meni naimisiin muusikko Jarkko Even kanssa mutta liitto päätyi myöhemmin eroon. Heillä on viisi yhteistä lasta.


title: Claudia Eve

text: Kesäkuussa 2014 Satakunnan käräjäoikeus tuomitsi Claudia Even 6 kuukauden ehdolliseen vankeusrangaistukseen törkeästä kirjanpitorikoksesta. Tuomiot liittyivat Even Evecom-toiminimen talousepäselvyyksiin. Samassa yhteydessä entinen aviomies Jarkko Eve sai 10 kuukauden ehdollisen tuomion.


title: Ammoliitti

text: Ammoliitti on harvinainen ja arvokas opaalin kaltainen eloperäinen jalokivi, jota tavataan enimmäkseen Kalliovuorilla Yhdysvalloissa ja Kanadassa. Ammoliitti on peräisin ammoniittien ulkokuoresta, joka koostuu pääasiassa aragoniitista. Ammoliittia esiintyy etenkin pohjoisamerikkalaisissa ammoniiteissa "Placenticeras meeki" ja "Placenticeras intercalare". Lisäksi kanadalaisessa "Caloceras johnstoni" ja isobritannialaisessa "Psiloceras planorbis"-lajien ammoniiteissa. Jalokivi on kirjava.


title: Ammoliitti

text: Ammoliitti sai virallisen jalokiven statuksen vuonna 1981, kun World Jewellery Confederation hyväksyi sen jalokiveksi. Samana vuonna alkoi ammoliitin kaupallinen louhinta. Arviolta noin 50 % louhitusta ammoliitista päätyy koruteollisuuden käyttöön.


title: Ammoliitti

text: Ammoliitti esiintyy yleensä hyvin ohuena kuorena, jonka paksuus on noin 0,5–0,8 millimetriä.


title: R1 (reaktori)

text: R1 oli ensimmäinen ruotsalainen ydinreaktori, se käynnistettiin vuonna 1954. Se toimi Kuninkaallisen teknisen korkeakoulun tiloissa Valhallavägenin varrella Tukholmassa. Sen rakensi AB Atomenergi (per. 1947).


title: R1 (reaktori)

text: Rakennustyöt alkoivat oppilaitoksen Q-rakennuksen alapuolisessa kallioperässä vuonna 1950. Reaktori tuli kriittiseksi 13. heinäkuuta 1954 kello 18.59. Reaktorin teho oli aluksi 300 kW, myöhemmin sitä nostettiin 1 MW:iin. Polttoaineena käytettiin alumiinilejeerinkiin kapseloitua rikastamatonta luonnon uraania. Hidastimena käytettiin Norjassa tuotettua raskasta vettä. Reaktori pysäytettiin 6. heinäkuuta 1970 jonka jälkeen 4,8 tonnia ydinpolttoainetta siirrettiin Studsvik-yhtiön (entinen AB Atomenergi) välivarastoon, jossa sitä säilytettiin vuoteen 2007 saakka. Sieltä se siirrettiin edelleen Sellafieldin ydinjätteen jälleenkäsittelylaitokselle Isoon-Britanniaan.


title: R1 (reaktori)

text: R1:en jälkeen Ruotsissa käynnistettiin epäloogisesti numeroitu R0 -reaktori ja R2 -reaktori.


title: Believe (Dima Bilanin kappale)

text: Believe oli Venäjän edustus- ja voittokappale vuoden 2008 Eurovision laulukilpailussa Belgradissa. Kappale sijoittui semifinaalissa kolmanneksi pistein 135 ja finaalissa 272 pisteellä ensimmäiseksi. Kappaleen esitti venäläinen popmuusikko Dima Bilan, ja se laulettiin englanniksi. Kappaleen on säveltänyt Jim Beanz ja sanoitus on Dima Bilanin käsialaa.


title: Believe (Dima Bilanin kappale)

text:
Believe esitettiin lauantaina 24. toukokuuta järjestetyssä Eurovision laulukilpailun finaalissa 24:ntenä eli toiseksi viimeisenä.
Bilanin kanssa lavalla esiintyivät venäläinen taitoluistelija, kolminkertainen maailmanmestari ja olympiakultaa voittanut Jevgeni Pljuštšenko ja unkarilainen säveltäjä ja viulisti Edvin Marton Stradivariuksensa kanssa.
Dima Bilan edusti Venäjää myös vuoden 2006 Euroviisuissa, kappaleellaan "Never Let You Go" ja ansaitsi sillä toisen sijan.


title: Pikku-Vesijärvi

text: Pikku-Vesijärvi on Lahden kaupungissa sijaitseva puiston ympäröimä suuri lampi, joka on yhteydessä Vesijärveen. Se sijaitsee Vesijärven asemalta Teivaalanmäen ohitse johtaneen entisen rautatien itäpuolella, alkuvuodesta 2014 puretun Lahden urheilutalon lounais- ja Lahden ammattikorkeakoulun rakennusten pohjoispuolella.


title: Pikku-Vesijärvi

text: Pikku-Vesijärvi oli Vesijärven poukama ennen kuin sen ja muun Vesijärven väliin rakennettiin Vesijärven rautatieasemalle johtavan rautatien penger. Rautatien kiskot on nyttemmin poistettu.


title: Pikku-Vesijärvi

text: Pikku-Vesijärveen laskettiin 1919-1931 kaksi kolmannesta Lahden kaupungin likavesistä. 1996 arvioitiin Pikku-Vesijärven kasvavan umpeen itsestään puolen vuosisadan kuluessa. Vuonna 1998 lammesta ruopattiin 59 tuhatta kuutiometriä liejua; tätä ennen Pikku-Vesijärven suurin syvyys oli 2,5 metriä ja keskisyvyys 1,7 metriä.


title: Pikku-Vesijärvi

text:
Pikku-Vesijärvi on erittäin suosittu virkistyskohde. Sen ympärillä on puisto ja sen lammessa on mm. Lahti Energian soivat vesiurut, joihin Lahden Matkailu viittaa musikaalisena suihkulähteenä.
Kalastuspuisto Vonkaleesta saa ahvenia, haukia, järvitaimenia ja kirjolohia.


title: Pikku-Vesijärvi

text: Pikku-Vesijärveä ympäröivässä arboretumissa eli puulajipuistossa kasvaa yli 40 eri puulajia.


title: Peyton Rous

text: Francis Peyton Rous (5. lokakuuta 1879 – 16. helmikuuta 1970) oli yhdysvaltalainen patologi, joka syntyi Baltimoressa, Marylandissa vuonna 1879. Sekä hänen alempi että ylempi tutkintonsa olivat Johns Hopkins Universitysta. Hän oli yksi tiedemiehistä, jotka olivat mukana, kun virusten rooli tiettyjen syöpälajien kulkeutumistavoissa löydettiin. Hän muun muassa havaitsi erään viruksen aiheuttavan kanalla sarkoomaa. Virus nimettiin Rousin sarkoomavirukseksi. Vuonna 1966 hän sai Nobelin lääketieteen palkinnon tutkimustyöstään.


title: Manchesterin katedraali

text: Manchesterin katedraali on keskiaikainen kivikirkko Manchesterissa, Isossa-Britanniassa. Katedraali on Manchesterin hiippakunnan pääkirkko. Yli 600-vuotiaan kirkon arkkitehtoninen tyylisuunta on myöhäiskeskiajalle tyypillinen gotiikka.


title: Manchesterin katedraali

text: Ensimmäinen tieto kirkosta Manchesterin paikkeilla on 600-luvulta. Viikingit hävittivät tämän kirkon, ja Edvard Vanhempi määräsi vuonna 923 uuden kirkon rakennettavaksi lähelle entisen kirkon paikkaa. Kirkko on mainittu Domesday bookissa. Nykyisen kirkkorakennuksen rakentaminen alkoi 1215. Vuosina 1330–1360 kirkkoa laajennettiin ja sen torni rakennettiin tuona aikana.


title: Manchesterin katedraali

text: Katedraalissa on aikoinaan ollut koulu- ja sairaalatoimintaa. Se vaurioitui saksalaisten pommituksissa toisessa maailmansodassa ja uudelleen vuonna 1996 IRAn pommi-iskussa.


title: Sakari Mattila (jalkapalloilija)

text: Sakari Mikael Mattila (s. 14. heinäkuuta 1989 Tampere) on suomalainen jalkapalloilija. Hänen pelipaikkansa on puolustava keskikenttäpelaaja, mutta hän pystyy myös pelaamaan keskuspuolustajana tai keskikentän keskellä. Mattilan seura on Tanskan Superliigassa pelaava SønderjyskE.


title: Sakari Mattila (jalkapalloilija)

text: Mattila teki pääsarjadebyyttinsä Helsingin Jalkapalloklubissa FC KooTeePeetä vastaan 4. toukokuuta 2008. Hänellä oli sopimus HJK:n kanssa kauden 2010 loppuun. Vuoden 2009 alussa Mattila siirtyi Italian Serie A:ssa pelaavaan Udineseen neljän ja puolen vuoden sopimuksella. Hän ei kuitenkaan saanut peliaikaa seuran edustusjoukkueessa ja siirtyi saman vuoden heinäkuussa lainalle toisella sarjatasolla pelaavaan Ascoliin. Elokuussa 2010 hän siirtyi jälleen lainalle, tällä kertaa Sveitsin pääsarjassa pelaavaan Bellinzonaan. Kesken Veikkausliiga-kauden 2012 hän siiryi helsinkiläiseen HJK:hon. Kauden 2013 päätteeksi Mattila siirtyi Norjan liigan Aalesunds FK:hon.


title: Sakari Mattila (jalkapalloilija)

text: Mattila tunnetaan hyvästä potkutekniikastaan ja vapaapotkuistaan.


title: Kimalaispallokala

text: Kimalaispallokala ("Colomesus asellus") on melko pienikokoinen makean veden pallokalalaji.


title: Kimalaispallokala

text: Kimalaispallokala voi kasvaa 14 cm pitkäksi, mutta jää akvaarioissa yleensä alle kymmensenttiseksi. Sen vatsapuoli on valkea, selkäpuoli kelta-tummaraitainen. Raidoitus ja vartalonmuoto muistuttavat kimalaista.


title: Kimalaispallokala

text: Kimalaispallokaloja on tavattu luonnossa Amazonin vesistössä.


title: Kimalaispallokala

text: Kimalaispallokala on pallokalaksi rauhallinen, ja sopii heimon muita lajeja paremmin seura-akvaarioon.


title: Kimalaispallokala

text: Kimalaispallokalat syövät lihapitoista ravintoa, johon pitää kuulua tarpeeksi kovia osia (esimerkiksi kotilon ja äyriäisten kuoria), sillä muuten kalan hampaat kasvavat liikaa ja niitä voi joutua leikkaamaan.


title: Salpausselän seisake

text: Salpausselän seisake () on rautatieliikennepaikka Lahden stadionin vieressä. Sille päättyy ennen Lahden satamaan Vesijärven rautatieasemalle johtanut rata.


title: Salpausselän seisake

text: Seisakkeella ei ole säännöllistä junaliikennettä. Sitä voidaan käyttää Salpausselän suurten juhlatapahtumien tai Lahdessa järjestettävien messujen yhteydessä.


title: Manchesterin kanava

text: Manchesterin kanava on 14-24 m leveä ja 58 kilometriä pitkä kanava Luoteis-Englannissa. Siinä on viisi sulkua. Kanava avattiin vuonna 1894 ja se oli valmistuessaan maailman suurin kanava.


title: Manchesterin kanava

text: Kanava yhdistää Manchesterin kaupungin Merseyjokeen, mikä on mahdollistanut sisämaassa sijaitsevan Manchesterin kehittymisen merkittäväksi satamakaupungiksi, kun valtamerilaivat pääsivät sinne palvelemaan ympäröivän alueen teollisuuden tuontia ja vientiä.


title: Stone Gossard

text: Stone Carpenter Gossard (s. 20. heinäkuuta 1966 Seattle, Washington) on yhdysvaltalainen kitaristi ja yksi grungeyhtye Pearl Jamin perustajajäsenistä.


title: Stone Gossard

text: Asianajajaisän ja kaupunginvirkailija-äidin poika vaikutti useissa seattlelaisissa kokoonpanoissa, muun muassa Green Riverissä ja Mother Love Bonessa ennen Pearl Jamin perustamista. Gossard toimii pääasiassa rytmikitaristina ja taustalaulajana, mutta hänen lauluaan voi kuulla Eddie Vedderin sijaan kappaleissa ”Mankind” ("No Code") ja ”Don’t Gimme No Lip” ("Lost Dogs").


title: Stone Gossard

text: Pearl Jamin ohella Gossard on julkaissut soololevyn "Bayleaf" ja soittaa sivuprojektissaan Bradissa muutaman ystävänsä kanssa. Gossard omistaa myös Studio Lithon Seattlessa.


title: Stone Gossard

text: Gossard oli mukana Matt Dillonin tähdittämässä vuoden 1992 elokuvassa "Singles" kuvitteellisen Citizen Dick -yhtyeen kitaristina yhdessä Pearl Jam -jäsenten Eddie Vedderin ja Jeff Amentin kanssa.


title: Saccharomyces boulardii

text: Saccharomyces boulardii on hiivalaji, jonka ranskalainen tiedemies Henri Boulard eristi vuonna 1923 litsin ja mangostanin hedelmistä. Hän havaitsi, että itäaasialaiset pureskelivat näitä hedelmiä yrittäessään pitää koleran oireita loitolla. Hiiva luetaan probioottien ryhmään. Se ei ole yleensä terveelle ihmiselle taudinaiheuttaja, ja sitä tavataan suoliston normaalimikrobistossa. Se ei leviä sieltä muualle elimistöön. Se lisääntyy 37 asteen lämpötilassa.


title: Saccharomyces boulardii

text: Lääkinnällisessä käytössä se on yleensä kylmäkuivatussa muodossa, mistä syystä se esitetään usein muodossa "Saccharomyces boulardii lyo". Kylmäkuivaus pitää mikrobin elinkykyisenä. Lääkinnällinen käyttö on yleensä sellaisia suolen sairauksia vastaan, jossa jokin muu organismi tai sairaus aiheuttaa toiminnallisia muutoksia. Tällaisia ovat akuutti ripuli, turistiripuli, antibioottiripuli, ärtynyt suoli -oireyhtymä sekä tulehdukselliset suolistosairaudet Crohnin tauti ja haavainen paksunsuolen tulehdus. Lääkinnällisesti ei S. boulardii -valmisteita suositella hiiva-allergioista kärsiville potilaille. Harvinaisissa tapauksissa erittäin vaikeasti sairailla potilailla on tavattu sienen kylvöä vereen ja sitä kautta muualle elimistöön.


title: SR-25

text: SR-25 ("Stoner Rifle-25") on Eugene Stonerin suunnittelema ja Knight's Armament Companyn valmistama itselataava tarkkuuskivääri. SR-25 käyttää pyörähtävää lukkoa, ja siinä on suorakaasulatausjärjestelmä. Ase perustuu Eugene Stonerin AR-10 -kivääriin (siis myös AR-15/M16 -kivääreihin), uudelleen rakennettuna alkuperäiseen 7.62x51mm NATO -kaliiberiin. Yli 60 % SR-25:n osista on vaihdettavissa AR-15/M16-kivääreihin – kaikki muut paitsi palautinjousi, iskuri, piipun kiinnitys ja luisti/lukko. SR-25:n piiput ovat alun perin valmistanut Remington Arms sen 5R-rihlauksella (5 pyöristettyä uraa), 1:11,25 tuuman nousulla (1 kierros 11,25" (286 mm) matkalla). 24" (609 mm) paksu piippu on vapaasti värähtelevä, joten kädensuojat on kiinnitetty kiväärin rungon etuosaan niin, etteivät ne koske piippua. SR-25 kykenee ampumaan vain kertatulta, toisin sanoen kiväärin toimintatapa on itselataava kertatuli.


title: SR-25

text:
SR-25:stä on valmistettu seuraavat siviilimallit:
SR-25 Match-kiväärissä ei ole avotähtäimiä, mutta kaikissa malleissa on Picatinny/Weaverkiskojärjestelmä rungon päällä, joten siihen voidaan kiinnittää erilaisia kiikaritähtäimiä tai M16A4 kiväärin kantokahva, jossa on avotähtäin. (Etutähtäin kiinnitetään kiskoon, joka sijaitsee käsisuojan päässä). Kivääri on suunniteltu niin, että sillä pystyy ampumaan yhden kulmaminuutin osiin, mikä tarkoittaa alle 1" kasaa 100 jaardilta (alle 2,54cm kasa, 91,4m matkalla), tai 6" kasaa 600:lta jaardilta (15.2cm kasa, 548.6m matkalla).


title: SR-25

text: Lopuvuodesta 2005 Yhdysvaltain armeija teki sopimuksen Knight’s Armamentin kanssa M110-kiväärijärjestelmästä, joka on eräs variaatio Mk11 mod 0 -kivääristä, joka korvaisi nykyisen pulttilukkoisen M24-kiväärin. Armeija suunnittelee 4 400 kiväärin toimittamista taistelukentälle vuoteen 2009 mennessä.


title: SR-25

text: Virallinen nimi on United States Navy Mk 11 Mod 0 Sniper Weapon System (NATO-numerointi 1005-01-475-7980), on täydellinen kiväärijärjestelmä, joka perustuu hyvin tarkasti Knight's Armament Companyn tekemään SR-25-kivääriin. Ase on aluksi suunniteltu ja rakennettu Navy SEAL-erikoisjoukkojen tarpeisiin.


title: SR-25

text: The Mk 11 Mod 0 on saanut tunnustusta yhtenä maailman tarkimpana ja kestävimpänä itselataavana kiväärijärjestelmänä. Se on nykyään käytössä United States Special Operations Commandin operatiivisilla yksiköillä, ja on myös Israelin puolustusvoimien käytössä. Asejärjestelmä on juuri tullut siviilien ostettavaksi hintaan 7500$, mutta siitä puuttuu äänenvaimennin ja sen kiinnitysmahdollisuus.


title: SR-25

text:
The Mk 11 Mod 0 käyttää kilpailulaatuista 7.62x51mm NATO -patruunaa. Mk 11 -järjestelmä sisältää kiväärin, 20 patruunan lippaan, QD-kiikarinjalat, Leupold Vari-X Mil-dot -kiikarin, Harri's-etujalat ja QD-äänenvaimentimen.
Knight's Armament Companyn mukaan, mk 11 -järjestelmän sydän on vapaasti värähtelevä RAS-kiskollinen etutukki. Alumiininen etutukki ei koske aseen rungon jälkeen lainkaan piippuun, mikä parantaa aseen tarkkuutta, jättäen piipun vapaasti värähteleväksi. Mk 11 Mod 0 käyttää KAC:n 11.35" (288 mm) pitkää, RAS -etutukkia, mikä sallii MIL-STD-1913-standardin mukaisten komponenttien nopean kiinnityksen ja irrottamisen.


title: SR-25

text:
Mk 11 Mod 0 -järjestelmä on hyvin samanlainen kuin KAC M110 Semi-Automatic Sniper System-kiväärijärjestelmä, mutta M110:ssä on uusi URX-kiskojärjestelmä, pituussäädettävä taittoperä ja integroitu liekinsammuttaja piipunsuussa.
Mk 11 Mod 0 ei pysty ampumaan sarjatulta; se on kertalaukeava itselataava kivääri, voidaan siis puhua kerta- tai semi-automaattisesta kivääristä.


title: SR-25

text: Huomioi että KAC SR-25, joka on pohjana Mk 11 Mod 0 -järjestelmälle, on eri kiväärijärjestelmä kuin M21 Sniper Rifle, jota USSOCOM käyttää myös nykyään. Kummatkin kiväärit ampuvat kilpailuihen tarkoitettua 7.62x51mm NATO -patruunaa, mutta M21 on alkujaan modifioitu ja tarkennettu M14-kivääri, kun taas KAC SR-25 pohjautuu AR-10- (AR-15 ja M16)-kivääriperheeseen.


title: SR-25

text: SR25M On yhdysvaltain merijalkaväen käyttämä tarkka-ampujan kivääri. Marraskuussa 2005 Yhdysvaltain merijalkaväki ilmoitti ostavansa 180 kappaletta Mk 11 mod 0 -kivääriä, II Marine Expeditionary Forcen (Merijalkaväen nopeantoiminta joukko nr. 2) käyttöön Irakin sodassa. Pulttilukkoinen M40-tarkkuuskivääri, joka on nykyään merijalkaväen käytössä, ei sovellu urbaanin alueen vaatimuksiin. "Army Times"-lehden mukaan 20-patruunainen lipas ja korkeampi tulinopeus, auttaa mk11:sta olemaan hyvä puolustusase, ja se eliminoi ampujan tarpeen kantaa kolmea asetta mukanaan; M40A3-tarkkuuskivääriä, ja M16A4-rynnäkkökivääriä ja M9-pistoolia.


title: SR-25

text: 90-luvun lopussa Israelin puolustusvoimien erikoisjoukot hankki muutaman SR-25-kiväärin, täyttääkseen tarpeensa, tarkasta ja suuren tulinopeuden omaavasta, keskimatkan tarkkuuskivääristä. Vuonna 2001 SR-25 oli virallisesti otettu käyttöön Israelin puolustusvoimien jalkaväki-yksiköissä.


title: SR-25

text: Australian armeija on testannut SR-25-kiväärijärjestelmää omissa yksiköissään. Se on ollut käytössä Irakissa,Afganistanissa ja Itä-Timorissa tapahtuneissa konflikteissa.


title: SR-25

text:
SR-25, nykyään ArmaLiten valmistama AR-10, ja DPMS Panther Arms LR308(A3)-kiväärit ovat kaikki hyvin samanlaisia; .308cal (7,62x51mm NATO)-kaliiberin semi-automaattisia (Kertalaukeava itselataava) asejärjestelmiä. Eroja kuitenkin on; SR-25 ei ole piipun etupäässä tukea, niin kuin LR308:ssa.
SR-25, LR308, ja alkuperäinen AR-10 voivat käyttää samoja lippaita. (Nykyinen AR-10 käyttää modifioitua M14-kiväärin lipasta). SR-25 ei käytä jousella varmistettua iskurinpiikkiä (joka estää vahinkolaukauksen aseen pudotessa), kuten AR-10ssa. Kuitenkin, SR-25:ssa on omanlaisensa rekyylijousi ja synteettinen bufferi, joita ei ole LR308:ssa tai AR-10-kivääreissä.


title: Enonselkä

text: Enonselkä on Vesijärven eteläisin suuri selkä. Se alkaa järven eteläpäästä Salpausselältä ja Vesijärven satamasta ja rajoittuu pohjoisessa Kutaniemeen, josta alkaa Komonselkä. Enonselän keskellä on Enonsaari. Enonselkään liittyvät Kilpiäistenpohja ja Vähäselkä.


title: Enonselkä

text: Enonselkä oli pahoin rehevöitynyt 1960-lukuun mennessä ja siellä on 1970-luvulta alkaen toteutettu mittavia elvytysohjelmia (ks. Vesijärvi).


title: Enonselkä

text: Enonselän syvänteissä ei ole riittävästi talvella happea, minkä vuoksi järveä on yritetty hapettaa. Toisaalta fosforia on pyritty poistamaan järvestä hoitokalastamalla toisia kalalajeja pois, jotta istutuskaloille riittäisi elintilaa.


title: Teloitus (albumi)

text: Teloitus on suomalaisen Sotajumalan toinen studioalbumi, joka julkaistiin vuonna 24. lokakuuta 2007.


title: Teloitus (albumi)

text: Albumi on ensimmäinen, jolla laulaa Mynni Luukkainen, joka oli tämän jälkeen isossa roolissa yhtyeessä. Teloitus kasvatti yhtyeen suosiota huomattavasti ja yhtye keikkaili paljon albumin julkaisun jälkeen.


title: Teloitus (albumi)

text: Albumi nousi Suomen virallisen listan sijalle 17.


title: Manchesterin kaupungintalo

text: Manchesterin kaupungintalo on Manchesterin kaupunginhallinon keskus. Sen valmistaminen aloitettiin Alfred Waterhousen johdolla 1868 ja se valmistui vuonna 1877. Kaupungintalo edustaa viktoriaanista uusgotiikkaa. Rakennuksen seinillä on Ford Madox Brownin maalaamia muraaleja.


title: Manchesterin kaupungintalo

text: Kaupungintalon valmistaminen maksoi aikanaan miljoona puntaa ja siihen käytettiin neljätoista miljoonaa tiiltä. Tyylisuunnassa päädyttiin uusgotiikkaan muun muassa siksi, koska kaupungilla oli muinaisia yhteyksiä hansakaupunkeihin ja samalla haettiin eroavaisuutta naapurikaupunkiin Liverpooliin, joka suosi arkkitehtuurissaan uusklassismia.


title: Manchesterin kaupungintalo

text: Kaupungintalon tunnusomaisin koriste on Manchesterin tunnuseläimen, mehiläisen, koristeelliset kuvat eripuolilla rakennusta. Mehiläisestä on tehty rakennukseen maalauksia, kaiverruksia ja jopa mosaiikkeja.


title: Paul Frees

text: Solomon Hersh Frees (22. kesäkuuta 1920 – 2. marraskuuta 1986) oli yhdysvaltalainen ääninäyttelijä, lauluntekijä ja säveltäjä.


title: Paul Frees

text: Freesin ura alkoi vuonna 1942 lyhytanimaatiossa "Woodsman, Spare That Tree", jossa hän toimi korpin äänenä. Hahmon roolissa Frees oli aina vuoteen 1950 asti ja teki samalla useita muita rooleja lyhytanimaatioihin saamatta kuitenkaan nimeään lopputeksteihin. 1950-luvulla hän oli mukana muutamissa radionäytelmissä. Parhaiten Frees kuitenkin muistetaan Taavi Ankan ääniroolista "Disneyn ihmeellinen maailma" animaatiosarjasta 1960-luvulla. Hän teki uransa aikana äänirooleja animaatioiden ja radion lisäksi televisiosarjoihin, jossa Frees usein toimi kertojana, kuten sarjassa "Naked City". Lisäksi vuonna 1984 Frees lainasi äänensä televisiosarja Ritari Ässän K.A.R.R.ille, jonka äänenä aikaisemmin toimi Peter Cullen. Hän oli myös Hanna-Barberan tuottamassa Ihmeneloset animaatiosarjassa Möykyn äänenä vuosina 1967–1968. Freesin uran pisin äänirooli on kenties Taavi Ankan jälkeen John Beresford Tipton animaatiosarjassa The Millionaire, jossa hän äänitti 204 jaksoa. Nämä esitettiin vuosien 1955–1960 aikana.


title: Paul Frees

text: Lisäksi Freesin ääntä kuultiin myös Disneylandin Haunted Mansionin Ghost Hostina, jonka nykyinen ääni on Corey Burton. Burton otti myös Taavi Ankan roolin Freesin kuoltua vuonna 1986. Hänet muistetaan myös ääninäyttelijänä, joka usein dubbasi toisen näyttelijän pieleen menneet repliikit tai mikäli henkilö sattui sairastumisen tai jonkun muun syyn vuoksi olemaan poissa äänityksestä, jolloin Frees kutsuttiin usein paikalle 1950- ja 1960-luvulla.


title: Paul Frees

text: Frees kuoli marraskuussa 1986 sydänvikoihin Kaliforniassa ollessaan 66-vuotias.


title: Manchesterin oopperatalo

text: Manchesterin oopperatalo on oopperatalo Manchesterissä Britanniassa. 1 920 katsojaa vetävässä oopperatalossa esitetään musikaaleja, baletteja, konsertteja ja joulun aikaan pantomiiminäytöksiä. Kaupungissa on myös toinen oopperatalo, Palace Theatre.


title: Manchesterin oopperatalo

text: Oopperatalo avattiin tapaninpäivänä 1912. Siellä esitettiin Euroopan ensi-ilta West Side Storysta vuonna 1958, sekä Britannian alueellinen ensi-ilta Andrew Lloyd Webberin Oopperan kummituksesta 1993.


title: Ranskan vastarintaliike

text: Ranskan vastarintaliike () on yhteisnimitys, jota käytetään monista toisen maailmansodan aikana saksalaisia miehittäjiä ja Vichyn hallituksen kannattajia vastaan taistelleista ranskalaisista vastarintaryhmittymistä.


title: Ranskan vastarintaliike

text: Ryhmät koostuivat pienistä ryhmistä miehiä ja naisia. Vastarintaliikkeen jäsenet tekivät tuhotöitä ja järjestivät attentaatteja, vakoilivat liittoutuneille ja auttoivat heidän lähettämiään agentteja, julkaisivat maanalaisia lehtiä ja palauttivat pakoilevia liittoutuneiden sotilaita ja lentäjiä takaisin Isoon-Britanniaan. David Rapoportin perustama hyväntekeväisyysjärjestö ”Äiti ja lapsi” pelasti ja auttoi Ranskassa olleita juutalaisia ja keskitysleirivankeja.


title: Ranskan vastarintaliike

text:
Vastarintaliikkeeseen kuului ihmisiä jokaisesta kansanryhmästä ja sosiaaliluokasta. Maaseudulla eläneitä aseistettuja vastarintaliikkeen sissiryhmiä kutsuttiin nimellä "maquis" ja yksittäistä sissiä nimellä "maquisard". Pariisista käsin toimi kaksi rinnakkaista ryhmittymää: de Gaullea kannattava FFI (Forces France Interiur) ja kommunistien FTP (Francs-Tireurs et Partisans). Näiden ryhmien keskinäinen kitka oli ajoittain huomattavaa, joskin hätätilassa yhteinen etu sivuutti riidat.
FFI:n paikalliskomentajana toimi eräässä luostarissa piileksinyt eversti Claude Ollivier ja FTP:n johtajana everstin arvonimeä käyttänyt Henri "Rol" Tangye


title: Carol Kane

text: Carolyn Laurie Kane (s. 18. kesäkuuta 1952 Cleveland) on yhdysvaltalainen näyttelijä.


title: Carol Kane

text: Kane syntyi Clevelandissa, Ohiossa juutalaiseen perheeseen. Kanen äiti Joy on ammatiltaan jazzlaulaja, opettaja, tanssija ja pianisti, ja hänen isä Michael Kane on arkkitehti. Vuonna 1964 Carolynin vanhemmat erosivat hänen ollessa kaksitoista vuotta vanha.


title: Carol Kane

text: Kanen ensimmäinen rooli oli teatterissa vuonna 1966 näytelmässä "The Prime of Miss Jean Brodie". Kanen ensimmäisiä rooleja elokuvissa on Jack Nicholsonin tähdittämässä "Saattokeikka"-elokuvassa vuonna 1973, jossa hän esiintyi ilotyttönä. Hänet tunnetaan ehkä parhaiten Jill Johnsonin roolista vuonna 1979 valmistuneessa kauhuelokuvassa "Kun tuntematon soittaa...".


title: Carol Kane

text: Muita elokuvia, joissa Carol on näytellyt, ovat muun muassa Woody Allenin ohjaama "Annie Hall" sekä "Addams Family II", jossa Kane esitti hirviöperheen isoäitiä. Vuosina 1981–1983 Kane näytteli "Taxi"-televisiosarjassa. Vuonna 1994 hän vieraili "Seinfeld"-sarjassa.


title: Carol Kane

text: Kane on ollut kerran ehdolla Oscar-palkinnon saajaksi vuonna 1976 elokuvasta "Hester Street". Emmy-palkinnon hän on voittanut kahdesti "Taxista" vuonna 1982 ja 1983. Samaisen palkinnon saajaksi hän oli ehdolla vuonna 1996 "Chicagon lääkärit" -draamasarjasta. AFi-palkinnon saajaksi hän oli ehdolla vuonna 1982 elokuvasta "Norman Loves Rose".


title: Yli-Kartano

text: Yli-Kartano on yksi Hollolan Salpakankaan ensimmäisistä asuinalueista sekä Salpakankaan ensimmäinen ostoskeskusalue Lahden kaupungin rajalla. Alueelle rakennettiin vuosina 1965–1966 korkeita kerrostaloja ja ostoskeskus, jossa oli muun muassa Siwa-päivittäistavarakauppa. Kauppa lopetettiin 6.4.2017.


title: Yli-Kartano

text: Yli-Kartano kuuluu Kartanon alueeseen, josta on syntynyt myös Hedelmätarhan kaupunginosa. Yli-Kartano on se osa Kartanoa, joka on Kartanon tapaan valtatie 12:n eteläpuolella, mutta Yli-Kartano sijaitsee seututie 296:n itäpuolella Lahden kaupungin rajalla. Kansan keskuudessa mäkeä kutsutaan nimellä "Känkälänmäki". Sijainnin puolesta moni ei tiedä Hollolan Salpakankaan ensimmäisen ostoskeskusalueen olemassaolosta. 'Alkuperäiset' 3-kerroksen punatiilitalot ovat n. 1965 vuodelta. 6 kerroksen talot ovat valmistuneet 1966.


title: Vercorsin kapina

text: Vercorsin kapina oli Ranskan vastarintaliikkeeseen kuuluneen sissiarmeijan yritys nousta saksalaismiehittäjiä vastaan toisessa maailmansodassa. Vercorsin sissit perustivat Kaakkois-Ranskan Alpeille Vapaan Vercorsin tasavallan 3. heinäkuuta 1944. Tämä lyhytaikainen valtio oli ensimmäinen demokraattinen alue Ranskassa sitten vuoden 1940 antautumisen.


title: Vercorsin kapina

text: Maquisit ("Maquis") olivat aseistautuneita metsiin ja vuoristoihin vetäytyneitä vastarintaryhmiä, joiden jäseniä kutsuttiin nimellä "maquisard". Päivää ennen liittoutuneiden Normandian maihinnousua Lontoossa maanpaossa ollut Vapaan Ranskan hallitus viestitti Vercorsin alueen asukkaille, että näiden tulisi nousta aseisiin saksalaisia joukkoja vastaan hidastaakseen näiden pääsyä Normandiaan, jonne maihinnousu oli suunnattu. Myös useat muut Ranskan vastarintaliikkeen osastot saivat samanlaisia kutsuja maihinnousun kynnyksellä. Charles de Gaulle piti BBC:ssä radiopuheen, jossa hän kertoi ”Ranskan alppien vuorikauriin astuvan esiin” ("le chamois des Alpes bondit"). Tämä oli merkkinä yli 4 000 Vercorsin maquisardille. Vercorsin sotilasjohtajan everstiluutnantti Huetin johtamat maquisardit aloittivat ylänköalueen haltuunoton. Jo alkuvuonna 1943 tehdyn suunnitelman mukaan ylängön piti toimia maahanlaskualueena liittoutuneiden apujoukoille, jotka tulisivat katkaisemaan saksalaisten pääsyn alueelta. Vapaan ranskan päämaja hyväksyi suunnitelman, jolle annettiin nimi "Montagnards" (vuoristolaiset).


title: Vercorsin kapina

text: Saksalaiset aloittivat vastatoimet ja valtasivat 13.–15. heinäkuuta Saint-Nizierin, joka tarjosi helpon pääsyn ylängölle. Samaan aikaan maquisardit odottivat Montagnardsin toimeenpanoa. Suunnitelmaa ei kuitenkaan toteutettu ja sissit jäivät oman onnensa nojaan. 14. heinäkuuta liittoutuneet pudottivat alueelle yli tuhat säiliötä ase- ja ammustarvikkeita. Saksalaiset vastasivat kostopommituksilla Vassieuxin kylään. Kuusi päivää kestäneet pommitukset vaativat 35 uhria ja tuhosivat puolet kylän rakennuksista. Saksalaiset pitivät kaikkia ylängön kulkureittejä hallussaan estäen pääsyn pois.


title: Vercorsin kapina

text: 21. heinäkuuta saksalaiset aloittivat hyökkäykset ylängölle. Samaan aikaan 400 miehen joukko laskeutui ylängölle liitokoneissa. Joukko kuului Sonderverband Jungwirthiin, maahanlaskujoukkojen kurinpidolliseen yksikköön. Vassieuxissa saksalaiset osoittivat suurta julmuutta sekä vangittuja maquisardeja että siviiliväestöä kohtaan kiduttaen, raiskaten ja tappaen. Pelkästään kylässä kuoli 120 vastarintaliikkeen jäsentä ja 82 siviiliä. Kun Vercorsin taistelu oli ohi ranskalaiset olivat menettäneet 840 henkeä.


title: Keski-Tiilijärvi

text: Keski-Tiilijärvi on yksi kolmesta Hollolan kunnan Tiilijärvestä, joka sijaitsee Iso-Tiilijärven eteläpuolella ja Vähä-Tiilijärven pohjoispuolella. Järvi on pinta-alaltaan yhdeksän hehtaarin laajuinen, ja siis hehtaarin pienempi kuin Vähä-Tiilijärvi. Järven rannalla on noin kymmenen vapaa-ajanasuntoa, joiden tontit ovat länsirannalla aidatut. Keski-Tiilijärven valuma-alue on hyvin pieni siksi, että Vähän-Tiilijärven tapaan maa on hiekkaista ja järven ympärillä rannasta kauemmas satava vesi imeytyy suoraan sorakerroksen läpi pohjaveteen järveen virtaamatta.


title: Keski-Tiilijärvi

text: Vähä-Tiilijärvestä johtaa Keski-Tiilijärveen oja, jota Vesalan kalastuskunta on pitäänyt auki parantaakseen veden virtaamaa Vähä-Tiilijärvestä Keski-Tiilijärveen ja myös lopulta Isoon-Tiilijärveen.


title: Keski-Tiilijärvi

text: Hollolan kunnan Euroopan unionin vaatimukset täyttävä virallinen uimapaikka on Keski-Tiilijärven etelärannalla.


title: Keski-Tiilijärvi

text: Keski-Tiilijärvi on lievästi rehevä, vähemmän rehevä kuin Vähä-Tiilijärvi. Kaikkein kirkkain ja vähävarinteisin on Iso-Tiilijärvi.


title: Vähä-Tiilijärvi

text: Vähä-Tiilijärvi on eteläisin kolmesta Hollolan Tiilijärvestä. Sen pinta-ala on 10 hehtaaria ja syvin kohta kahdeksan metriä. Se sijaitsee Hollolan kunnan kuntakeskuksen Salpakankaan välittömässä läheisyydessä. Järvi sijaitsee hiekka-alueella eikä sinne johda jokia, vaan järvi saa vetensä pääasiassa sadevesistä.


title: Vähä-Tiilijärvi

text: Tiilijärven kaakkoisrannassa sijaitsee virallinen Euroopan unionin vaatimuksia vastaava uimaranta kahdella pitkällä ja korkealla veteen hyppäämisen mahdollistavalla puisella laiturilla, jonka etelärannalla on avantouimareita varten rakennettu sauna.


title: Vähä-Tiilijärvi

text: Uimarannan pohjoispuolella Vähä-Tiilijärven itärannalla on viisi yksityistä vapaa-ajan asuntoa, joiden tonteilta ei ole järveen yleistä pääsyä. Virallisen uimarannan lisäksi järven pohjoisrannalla on ainakin kaksi uimapaikkana käytettyä rannan kohtaa.


title: Vähä-Tiilijärvi

text: Vähä-Tiilijärveltä johtaa oja Keski-Tiilijärveen, jonka etelärannalla on myös virallinen Euroopan unionin vaatimuksia vastaava Hollolan kunnan uimapaikka.


title: Jytkyt

text: Jytkyt on ekspressionistisen taidemaalari Tyko Sallisen öljyvärimaalaus vuodelta 1918. Kooltaan 114,5 × 138 cm oleva suuri sommitelma on raskain liikkein toteutettu ilottoman suomalaisen maalaistanssin muistomerkki, joka kuvaa arkista hurmosta.


title: Jytkyt

text: Työtä pidetään Sallisen toisena suurena kansanelämän ja ekstaasin kuvauksena samana vuonna valmistuneen uskonnollista hurmosta kuvaavan "Hihhulit"-maalauksen ohella. "Jytkyt" on "Hihhuleiden" ohella Sallisen tunnetuin maalaus.


title: Jytkyt

text: "Jytkyt" kuvaa työväentalon tansseja, ja malli on luultavasti otettu Mutilan työväentalolta.


title: Jytkyt

text: Teos kuuluu nykyään Ateneumin kokoelmiin.


title: Laurent Cantet

text: Laurent Cantet (15. kesäkuuta 1961 Melle, Deux-Sèvres, Ranska) on ranskalainen elokuvaohjaaja. Hänen vanhempansa olivat opettajina pienessä Ardilleux’n kunnassa.


title: Laurent Cantet

text: Cantet on opiskellut elokuva-alaa Pariisissa Institut des hautes études cinématographiques'ssa (IDHEC).


title: Laurent Cantet

text: Cantet'lle myönnettiin vuonna 2008 Cannesin elokuvajuhlien Kultainen palmu elokuvasta "Luokka" ("Entre les murs").


title: Rengaspallokala

text: Rengaspallokala ("Tetraodon biocellatus") on värikäs kaakkoisaasialainen pallokalalaji. Akvaarioharrastajat kutsuvat sitä "kasipalloksi", englanniksi "Figure8 Pufferfish" koska sen kuvio muodostaa kahdeksaisen numeroita. Nimellä "Figure eight" on aiemmin kutsuttu myös tieteellisillä nimillä "Tetraodon palembangensis" ja "Tetraodon steindachneri" tunnettuja lajeja, jotka mitä luultavimmin ovat kaikki sama laji.


title: Rengaspallokala

text: Rengaspallokala voi kasvaa 6-8 cm pitkäksi. Sen vatsapuoli on valkea, selkäpuolella harmaalla pohjalla mustia palloja ja keltaisia koukeroita.


title: Rengaspallokala

text: Rengaspallokaloja on tavattu luonnossa Indokiinassa, Malesiassa ja Indonesiassa, missä se elää jokien suualueilla.


title: Rengaspallokala

text: Rengaspallokala on aggressiivinen laji joka usein näykkii muiden lajien eviä. Samanlajin yksilöt muodostavat tiukan arvojärjestyksen, jossa heikoimpia kiusataan. Akvaarion ahtaissa oloissa voimakkaammat kiusaavat heikompia niin että nämä eivät pääse syömään vaan nälkiintyvät.


title: Rengaspallokala

text: Rengaspallokala on murtovesikala, jonka akvaarioveteen lisätään meriakvaariokäyttöön sekoitettua erikoissuolaa. Sitä voidaan pitää myös kovassa, suolattomassa vedessä. Sopiva lämpötila on 24-26 astetta. Toisten lähteiden mukaan rengaspallokala pysy makean veden puolella. Neale Monks kirjoittaa, että vaikka laji luonnossa elää lähes suolattomassa jokivedessä, akvaariossa suositellaan emäksistä, kevyesti suolapitoista vettä (ominaispaino 1,005, pH 8). Rengaspallokalat syövät lihapitoista ravintoa, johon pitää kuulua tarpeeksi kovia osia (esimerkiksi kotilon ja äyriäisten kuoria), sillä muuten kalan hampaat kasvavat liikaa.


title: Sakari Mattila

text: Sakari Mattila voi tarkoittaa muun muassa seuraavia henkilöitä:


title: Pyynikin palloiluhalli

text: Pyynikin palloiluhalli on Tampereella Pyynikinrinteen kaupunginosassa sijaitseva urheiluhalli. Halli otettiin käyttöön vuonna 1977 ja siellä on järjestetty useita kansainvälisiä tapahtumia. Hallissa voi pelata lentopalloa, koripalloa, salibandya, käsipalloa sekä useita muita lajeja. Hallin istumapaikkakapasiteetti on hieman yli 1000 paikkaa. Pyynikin palloiluhallissa pelaa kotiottelunsa muun muassa lentopallon SM-liigassa pelaava Tampereen Isku-Volley sekä Korisliigassa pelaava Tampereen Pyrintö. Pyynikin palloiluhallissa järjestetään myös vuosittainen nyrkkeilyn Tammer-turnaus.


title: Pyynikin palloiluhalli

text: Tampereen kaupunki on sijoittanut pormestarinsa talousarvioesityksessä Pyynikin palloiluhallin perusparannuksen mahdollisesti vuosina 2015–2017 toteutettavien hankkeidensa joukkoon. Kaupunki toteuttaisi kyseisellä ajanjaksolla vuosittain hankelistastaan 1–2 kohdetta, ja liikuntapaikkojen perusparannukseen on vuosittain budjetoitu kaksi miljoonaa euroa.


title: Sakari Mattila (professori)

text: Kaarlo Sakari Mattila (16. huhtikuuta 1915 – 25. marraskuuta 1993 Lehtimäki) oli suomalainen professori ja talousmatemaatikko. Mattila oli Helsingin kauppakorkeakoulun talousmatematiikan ja tilastotieteen professori 1960–1981.


title: Sakari Mattila (professori)

text: Mattilan vanhemmat olivat Ahlaisten kirkkoherra Kaarle Mattila ja Rauha Helvi o.s. Viitala. Mattila kirjoitti ylioppilaaksi Porin lyseosta ja opiskeli Helsingin yliopistossa matematiikkaa. Tilastotiedettä hän opiskeli Uppsalan ja Lundin yliopistoissa, koska Suomessa ei sitä voinut vielä silloin opiskella. Sodan aikana hän palveli rannikkotykistössä ja hänen laskelmiaan on ollut nähtävänä myös tykistömuseossa. Hän toimi aktiivisesti Satakuntalaisessa osakunnassa mm. inspehtorina.


title: Sakari Mattila (professori)

text: Hän opetti vuodesta 1945 Helsingin kauppakorkeakoulussa, vuodesta 1953 dosenttina, 1956 apulaisprofessorina ja vuodesta 1960 hän oli professori. Hän toimi aluksi opettajana Suomen Liikemiesten Kauppaopistossa. Professorin virkansa ohella hän toimi 1974–1985 dosenttina Helsingin yliopiston maatalous-metsätieteellisessä tiedekunnassa, jossa hän oli opettanut jo vuodesta 1947 matematiikkaa ja tilastotiedettä.


title: Rocky Mountain Institute

text: Rocky Mountain Institute (RMI) on voittoa tuottamaton yhdysvaltalainen tutkimus- ja konsulttiyritys, omien sanojensa mukaan puolueeton ""think and do tank"". Se perustettiin vuonna 1982 "vaalimaan voimavarojen tehokasta ja kestävää käyttöä". Sen perustajia on Amory Lovins.


title: Rocky Mountain Institute

text: RMI:n päämaja toimii Amory Lovinsin kotina. Se on 372 neliömetrin suuruinen hiekkakivipintainen rakennus, joka sijaitsee 2 164 metriä merenpinnan yläpuolella.


title: Rocky Mountain Institute

text: RMI:n rakennus pystytettiin läntiseen Coloradoon. Snowmass valittiin paikaksi, koska ympäristö oli kaunis ja puhdas mutta infrastruktuuri tehokas; koska kohdeyleisö asui siellä tai halusi tulla sinne, eikä heidän luokseen siis tarvinnut matkustaa; ja koska paikka houkutteli lahjakasta työväkeä.


title: Rocky Mountain Institute

text:
Rakennus tehtiin näytteeksi energiatehokkuudesta. Energiankäytön suunnittelusta vastasi Lovins itse.
Rakennuksessa ei ole lämmitys- tai ilmastointijärjestelmää ja kuitenkin se on mukava –44 celsiusasteesta +32 °C asti. Seinissä on tavalliseen nähden kaksinkertainen eristys; ovet puolestaan ovat 4–6-kertaiset verrattuna vaadittuun. Talossa on R19-ikkunat, jotka näyttävät kaksoislasilta, maksavat vähemmän kuin kolminkertainen lasi, mutta eristävät kuin 19-kertainen. Kodinkoneet ovat energiatehokkaita: esimerkiksi jääkaappi kuluttaa vain 8% tavallisen jääkaapin käyttämästä sähköstä.
Säästötoimenpiteet maksoivat itsensä takaisin kymmenessä kuukaudessa vuoden 1983 tekniikalla. Rakennus on sähkön suhteen lähes omavarainen. Sähkölasku olisi keskimäärin 5 dollaria kuussa, mutta aurinkopaneelit tuottavat 5–6 kertaa sen verran. Aurinkoisina kuukausina talo tuottaa rahaa myymällä ylimääräisen virran sähköverkkoon.


title: Rocky Mountain Institute

text:
Rakennus käyttää vain prosentin normaalisti kuluvasta lämmitysenergiasta, 1/10 sähköstä ja ½ vedestä. Aurinkoenergia tuottaa 99 prosenttia tilan ja veden lämmityksestä. Kaikkein kylmimpinäkin päivinä rakennuksen lämmönlähteeksi riittää kaksi pientä puuhellaa. Lovins sanoo: "Useimpina iltoina taloa lämmittää 50-wattinen koira. Kylmimpinä öinä säädämme sen 100-wattiseksi palloa heittämällä."
Koiran ovi on viimanpitävä.


title: Rocky Mountain Institute

text:
Rakennus on suunnattu etelään ja katettu seitsemää eri tyyppiä edustavilla aurinkokennoilla. Sen kivinen rakenne imee ja luovuttaa lämpöä. Lämpö varastoidaan kuukausien ajaksi.
Lovinsin asuntoon kuuluu auringon voimalla lämpenevä kylpyamme.


title: Rocky Mountain Institute

text:
Rakennuksessa on lämpöä keräävä kasvihuone.
Kasvihuoneessa on kalalampi ja vesiputous. Se on trooppinen puutarha, jossa kasvaa banaaneja ja papaijoja. RMI:n päämajassa saadaan säännöllisesti banaanisatoja pelkän auringonvalon voimalla, vaikka lämpötila ulkona laskee toisinaan –44 °C tienoille, halla voi tulla vuoden jokaisena päivänä ja talvella aurinko saattaa olla pilvessä 39 päivää yhteen menoon. Banaanisatoja voidaan korjata jopa talvipäivänseisauksen aikaan.


title: Rocky Mountain Institute

text:
Lovinsin mukaan laitoksessa havaittiin, että kehittyneen teknologian, markkinavoimien luovan käytön, aikidon periaatteella toimivan politiikan ja yhteisön toiminnan organisoinnin yhdistäminen ratkaisi useita ongelmia samalla kerralla synnyttämättä uusia ongelmia ja suojeli usein ympäristöä rahallisesti tuottoisalla tavalla.
RMI on kehittänyt aineistoja, joiden avulla alueellista kestävän talouden kehitystä voidaan edistää ruohonjuuritasolla.


title: Rocky Mountain Institute

text: 1990-luvun lopulla RMI:stä pyrittiin tekemään yritysmäisempi laitos, joka kykenisi toimimaan myös ilman Lovinsia. Muutos oli vaikea. Sen aiheuttamat kustannukset veivät RMI:n tilin miinukselle vuosina 2001–2002. Muutoksesta aiheutui myös riitoja, joiden seurauksena Hunter Lovins erotettiin RMI:stä. Nykyään RMI:n toiminta on tasapainottunut, mutta Amory Lovinsin on sanottu olevan sen toiminnalle keskeisempi kuin koskaan.


title: Rocky Mountain Institute

text:
Nykyään Instituutilla on ympäri maan noin 80–100 työntekijää.
RMI on 5 000 000 dollarin järjestö.


title: Rocky Mountain Institute

text:
RMI:n yhteistyökumppaneina on ollut yli 80 yritystä Fortune 500:sta.
Sen asiakkaita ovat mm. Shell, Coca-Cola ja Texas Instruments, jotka maksavat konsultoinnista jopa $20 000 päivässä. Sen asiakkaita ovat myös Chevron, Pentagon, Oberlin College, Valkoinen talo, ja Sydneyn olympialaiset.


title: Rocky Mountain Institute

text: RMI:n hankkeisiin kuuluu mm. New Yorkin Condé Nast -rakennuksen hyväksi tehty työ, jonka ansiosta 40% kalliista LVI-laitteista voitiin poistaa.


title: Rocky Mountain Institute

text:
Vuonna 2006 RMI lyöttäytyi yhteen Wal-Martin kanssa sen rekka-autojen energiatehokkuuden kohentamiseksi huolimatta Wal-Martin henkilöstöongelmista. Nyt Wal-Mart asentaa 6800:aan autoonsa RMI:n kehittämät järjestelmät, joiden avulla autot, jotka aiemmin kuluttivat 39.2 litraa sadalla kilometrillä, kuluttavat enää 13.1 – 14.7 l/100km ja säästävät Wal-Martille vuosittain n. 500 miljoonaa dollaria.
Lovins sanoo laskeneensa, että vuoteen 1995 mennessä RMI oli pienentänyt Yhdysvaltojen energialaskua 160 mrd. dollaria vuodessa.


title: Rocky Mountain Institute

text: RMI:n tehtävä on saattaa teoria käytäntöön ja tässä tarkoituksessa RMI synnyttää itsestään yrityksiä: "Fiberforge" myy hiilikuituosia autonvalmistajien alihankkijoille; "Bright Automotive" kehittää tekniikkaa ladattaviin hybridiautoihin, ja irtautunee RMIstä vuonna 2009.


title: Rocky Mountain Institute

text: RMI:llä on myös E SOURCE -niminen tytäryhtiö Coloradon Boulderissa. Siellä tutkitaan ja kehitetään uusien ja vanhojen rakennusten energiatehokkuutta. Työn tavoitteena ovat rakennukset, jotka tuottavat enemmän energiaa kuin käyttävät.


title: Rocky Mountain Institute

text: Lisäksi RMI:llä on haara Havaijilla.


title: Rocky Mountain Institute

text: Tähän mennessä spin off -yrityksiä on syntynyt neljä.


title: Rocky Mountain Institute

text: Amory Lovins toimi RMI:n toimitusjohtajana vuoteen 2007. Nykyään hän on instituutin päätutkija ja puheenjohtaja. RMI:n nykyinen toimitusjohtaja on Michael Potts.


title: Rocky Mountain Institute

text: Vuodesta 1990 lähtien Lovins on johtanut viisinkertaisesti nykyistä tehokkaamman auton kehitystyötä ja vetytalouteen siirtymisen strategian kehitystä. Lovins on komposiittimateriaaliyhtiö Fiberforgen puheenjohtaja.


title: Sukkanauhakäärmeet

text: Sukkanauhakäärmeet ("Thamnophis") on tarhakäärmeiden heimon suku, johon kuuluu tällä hetkellä 35 eri lajia.